
LEY BBO NA FRONTERA TIN 
10 DIA PA WORDO APROBA 
PA CUMPLI CU HULANDA 


KEN TAL FUNCIONARIONAN 
HALTO ENVOLVI 


MINISTERIO PUBLICO KETO 
BAY SIN DUNA INFORMACION 
DI CASO CONTRA POLIS VOS 


BILLY PITERNELLA 
A ACEPTA SU 
CONDENA PA ACTONAN 
DI SADOMASOQUISMO 
EXTREMO 


DATOS MENSUAL TA BRINDA 
TRANSPARENCIA Y CLARIDAD 
ESTADIA AVERAHE 
DI PASHENT DEN 
HOH TA 4.2 DIA 

F 
or di 21 di Maart, pues tres luna pasa, autoridadnan hu- 
dicial a detene e oficial di polis, Robert Vos pero te dia di 
awe, 21 di Juni, ainda Ministerio Publico tin e caso aki her- 
meticamente cera ya cu absolutamente nada a lek pa pu- 
blico. 


Inicialmente a detene e agente policial y tambe a detene su 
señora kende a recupera su libertad mescos cu un sobrino 
di e oficial di polis pero ta manera e dicho cu ta bisa: ‘ningun 
stof a bula.’ 


Tin varios speculacion bayendo rond pero nada concreto y 
real riba e motibo cu e agente Vos y caminda hasta el a ser 
traslada pa KIA caminda ainda e ta deteni pendiente e inves- 
tigacion cu aparentemente BIZO ta haciendo den su caso. 


Te cu awe diaranson 21 di Juni, polis Robert Vos a cumpli 
un total di 92 dia den detencion sin cu un of mas acusacion 
oficial a keda presenta contra di su persona pero e hecho 
cu tanto Ministerio Publico como KPA y BIZA ta wardando 
silencio den e caso ta causando duda den integridad di tanto 
Ministerio Publico como KPA ya cu nan no ta actuando cu 
mesun transparencia cu nan a haci den otro casonan ante- 
rior. 


Aki tin cu menciona e caso di e oficial di Polis, Allan Howell 
kende como miembro di Parlamento, a wordo acusa di malv- 
ersacion di fondonan y pa colmo ayera tambe su caso a bin 
dilanti pa loke ta su oposicion na e decision di “leiding” di 
KPA cu a otorga cu persona su retiro for di cuerpo despues 
cu el a wordo haya culpabel pa loke ta fondonan di e funda- 
cion di partido POR. 


MAS SOSPECHOSO 
Pa falta di informacion tambe tin duda den e investigacion 
cu lo ta tumando luga caminda ya cu e forma di procede 
aki tanto Ministerio Publico como oficialnan di BIZO, e ta 
creando cu lo tin mas sospechoso den e caso aki, figuranan 
di rango halto den KPA pero pa salvaguardia bon nomber di 
e cuerpo policial, esakinan ainda no a wordo divulga. 


Pero 90 dia den KIA no ta algo cu ningun ciudadano ta desea 
di experencia y e ta mucho mas dificil pa un oficial di polis 
mes ser someti na e situacion aki caminda hasta e ta core 


peliger cu su presencia den e centro coreccional. 


Tambe ta circulando rumornan riba un posibel negoshi cu 
tabata ser haci cu envolvimento di e detenido Vos pero aki 
tambe Ministerio Publico tin e obligacion di suministra infor- 
macion riba e caso aki, sin tene na consideracion esunnan 
envolvi den esaki. 


Ta mesun Ministerio Publico aki cu a practicamente humiya 
dos ex Minister cu investigacionnan dudoso contra di 
esakinan, caminda a bay pisca pa trata di haya cosnan malo 
pa acusa e dos ex mandatarionan y hasta a detene un di nan 
den un restaurant den oranan di mainta dilanti di cantidad 
di hende den e luga. 


Awor aparentemente e caso aki di polis Vos, ta ser trata cu 
hopi cautela pa salvaguardia e bon nomber di e cuerpo pero 
aki tin cu corda cu tur caminda, den tur ofishi y riba tur nivel, 
un hende por comete eror y comete un of otro tipo di acto 
ilegal pa cual e tin cu paga pa esaki. 


No ta prome bes cu e situacion aki ta presenta ya cu den 
pasado tambe tin casonan di oficialnan di polis cu no a actua 
corectamente pero esakinan a wordo transferi di un depar- 
tamento pa otro ya cu no por daña e bon nomber di cuerpo 
policial. 


E forma di procede den e caso di Vos, no solamente por 
daña e bon nomber di KPA pero e lo lanta ainda mas duda 
den pueblo riba integridad di e cuerpo aki y henter e sistema 
hudicial. 


Ken tal funcionarionan halto envolvi 


Ministerio Publico keto bay sin duna 
informacion di caso contra polis Vos 

S 
eis trahado cu a bay Corte pa caba cu nan servicio na Toys 4 Us a 
haya aprobacion di Corte. Y tambe a duna un suma cu e compania 
mester paga e hendenan aki. 
E seis trahadonan aki nan añanan di servicio cu e negoshi di cos di hunga 
ta varia for di 12 aña te na esnan cu tin 28 aña cu e señora Mansur, kende 
tal dirigi e empresa desde su establecimento den Wilhelminastraat. 
Cos no a bay bon pa e negoshi aki despues di pandemia di Covid. Negoshi 
a sigui bay atras y aña pasa a manda un carta bisando cu ta stop cu e 
relacion entrante prome di october y cada trahado un luna lo haya placa 
di huur di edificio. Pues no a specifica nada y a laga trahadonan den 
duda, pa cual a dicidi di acudi na trabou y traha te ora cu haya claridad. 
Y a paga nan tambe y a duna payslip. Pero desde tres luna pasa no a 
ricibi salario mas pa cual a bay Corte. 
Corte a honra nan peticion pa finalisa e relacion di trabou y a specifica 
e suma cu cada un lo haya, basa riba nan salario, añanan di servicio y 
edad. Loke nan a haya ta menos di e peticion. Pero ta core den algun 
mil florin. Na tur e compania mester paga rond di 350 mil florin. Corte a 
tene cuenta cu e situacion financiero malo di e compania tambe. 


Billy Piternella a acepta su condena pa 
actonan di sadomasoquismo extremo 


H 
of a pone riba rol tratamento di e caso di apelacion di Billy Piternel- 
la, condena den prome instancia caba pa caso di sadomasochismo. 
Aunke cu e acusado ta bisa cu tur cos a tuma luga di comun acuerdo y 
palabra di antemano, a declar’e culpabel y a impone un castigo di seis 
aña. 
Piternella a apela pasobra e ta haya cu Polis a manipula e investigacion. 
El a keda insisti cu tur cos, violacion, menasa, maltrato, etc. tabata parti 
di un wega entre e y su amante MK. “Mi ta gusta cumpli cu fantasia di e 
muhenan cu kende mi tin sex. Y tur loke a pasa entre nos tabata hunga- 
mento di un rol.” El a splica cu e señora aki ta gusta sinti dolor pero cu e 
mes no ta den e cosnan aki pasobra nada di esey e no ta haci cu su casa. 
El a bisa cu e famia di MK no tabata acepta nan relacion pa motibo cu 
e ta casa. Hues a mustr’e riba e descripcion cu a duna di MK dia cu a 
yama Polis. Esey tabata di un persona cu tabata tembla y yen di panico. 
E acusado a bisa cu ta prima di MK tabata tras di tur esaki. 
Na final, no a caba di trata e caso pasobra despues di a mustra e acusado 
un map yen di potret di tur e lesionnan cu e denunciante a ricibi y cual 
potretnan a haya den su celular, el a bisa cu e ta hala su apelacion aden. 
E no tabata kier pa sigui cu e tratamento y cu e ta acepta e condena di 
Corte di Prome Instancia, y su culpabilidad. “Mi sa cu loke mi a haci ta 
malo.” 


Corte a acepta pa 
trahadonan di Toys 4 Us 
bay cas cu compensacion 


E 
Comision Europeo pa Prevencion Tortura y 
Mal Trato a produci un relato basta amplio di 
nan bishita na Aruba. E bishita anterior ta data di 
2014 y a constata durante e bishita di 2022 cu 
ainda tin puntonan cu no a drecha y a constata 
otronan cu a pidi pa traha riba. 
Durante nan estadia na Aruba a bishita tres 
warda di polis y e facilidadnan di detencion di 
Inmmigracion. Mirando cu e hendenan aki no a 
comete un crimen, a sugeri pa suavisa diferente 
regla y inclusive ta bisa cu no ta necesario pa e 
funcionarionan cu ta custodia e indocumenta- 
donan cana cu materialnan manera wapenstok. 
Un di e puntonan cu a sugeri ta pa trahadonan 
di salud den e centronan mester haya entre- 
namento adecuado pa traha na un centro di 
detencion di Inmigracion, particularmente pa 
loke ta e screening inicial, asuntonan di salud 
mental, victimisacion y registra lesionnan. 
A constata durante nan bishita un punto positivo 
pa e comision. Nan a splica cu no a mira e funcio- 
narionan di CEA ta carga pepper spray, wapen- 
stok of boei mientras cu nan ta traha paden di e 
centro. A compronde tambe cu no tabatin inci- 
dente den e periodo ey cu a exigi di e staff haci 
uzo di forsa,. Sinembargo na mesun momento e 
delegacion a haya informacion cu autoridadnan 
tin planea pa provee e staff cu e tipo di ekiponan 
menciona. 
CPT ta considera cu cargamento di e ekiponan di 
pepper spray, bieu y wapenstok di forma rutinario 
den areanan di detencion no ta yuda den crea un 
relacion positivo entre staff y personanan deteni; 
CPT pa e motibo aki a recomenda pa e oficialnan 
di vigilancia no mester carga e tipo di materialnan 
aki cu nan den e areanan di detencion. 
Pa loke ta e areglonan pa mantene contacto 
cu mundo pafo, esnan deteni den e centronan 
tin e contacto aki despues di nan detencion pa 
informa di nan situacion y tres biaha pa siman 
nan tin acceso na nan celular. Sinembargo nan no 
por haya bishita, cu excepcion di nan abogado. 
Den cuadro di e ariba menciona, a recomenda 
autoridadnan di Aruba pa tuma paso pa sigura 
cu esnan deteni na e centro di detencion na 
Dakota por ricibi bishita riba un base regular. 
Hasta ta pidi autoridadnan considera pa permiti 
un persona deteni keda cu nan celular. 


Tin varios punto pa 
drecha den centro di 
detencion di Inmigracion 


Diaranson, 21 Juni 2023 
LOCAL 
4 
AWEMainta 


D 
en cuadro di transparencia Horacio Oduber Hospital ta cum- 
insa publica diferente cifra desde e luna aki pa asina comuni- 
dad por ta na altura di tur loke ta sosode mensualmente pa loke 
ta cuido na Hospital y tambe LABHOH. Esaki ta un otro paso den 
loke ta e vision y mision di Hunta di Directiva hunto cu manage- 
mentteam di HOH pa asina clientenan, pashent y bishitante tin 
mas claridad di e diferente servicionan cu tal wordo brinda na 
nos Hospital. 


Durante luna di mei a hospitalisa 840 pashent di cual 497 tabata 
cu emergencia, 216 tabata admision planea y 127 tabata pashent 
via policlinica admiti cu emergencia. Cada pashent a hospeda den 
Hospital un promedio di 4,2 dia y durante luna di mei e ocupacion 
di cama tabata na 92,2%. Un total di 604 cirugia a tuma luga y a 
nace un total di 73 baby (44 mucha homber y 29 mucha muhe). 
Departamento di Emergencia a mira un total di 3.867 pashent di 
cual 2.256 pashent no tabata un 


emergencia, pues tabata pashent di dokter di cas of dokter na 
warda. Specialista a haci un total di 7014 consulta na policlinica 
cu pashent y Departamento di Radiologia a haci un total di 5220 
test manera CT scan, MRI y mas. Un total di 11.592 persona a 
bay LABHOH pa haci nan test y total di 799 pashent a sali for di 
Hospital. 


E 
situacion di salud di Parlamentario Setty Christiaans Yarza- 
garay ta algo serio y no ta asunto pa haci politica cu esaki 
pero e situacion cu tin na e momentonan aki pa gabinete Wever 
Croes, ta mustra dificil pero lo no ta prome bes cu un gobierno di 
MEP lo haci maximo esfuerso pa “bulldoze” e ley aki den proximo 
dies dianan. 


Tin indicacion concreto cu Prome Minister Evelyn Wever Croes 
lo ta den dialogo cu Secretario di Estado Alexandra van Huffelen 
riba e situacion cu tin na e momentonan aki pa su gobierno rela- 
ciona cu e ley di BBO na frontera pa mira si lo haya espacio un 
biaha mas for di e mandatario Hulandes pa atende cu e situacion 
cu a presenta su mes. 


Di otro banda van Huffelen ta bou presion constante di Tweede 
Kamer caminda a bin ta cuestionando e forma con e mandatario 
encarga cu asuntonan di Reino, ta tratando gabinete Wever Croes 
II, ya cu un dia ta informa Tweede Kamer cu Aruba tin cu cumpli 
cu palabracionnan haci pa asina haya extension pa loke ta pago 
di e mega debe cu a ser haci durante di e pandemia di covid. 


Dialuna ultimo Tweede Kamer mester a entrega mocionnan rela- 
ciona cu e situacion cu tin relaciona cu RAft pero e reunion aki 
no a atende cu e asunto aki y ta mustra cu van Huffelen lo a pidi 
tempo pa mira e desaroyonan cu ta tumando luga aki na Aruba. 
Gabinete Wever Croes no ta cumpliendo cu e acuerdo pa ehecuta 
reduccion den cuido medico cu 60 miyon y tampoco a cumpli 
cu palabracion haci pa loke ta aprobacion di e RAft cu for di aña 
pasa a wordo entrega na Parlamento pero cual nunca a wordo 
trata oficialmente. 


Introduccion di e ley di 7% di BBO na frontera tambe ta un 


medida cu gobierno di Aruba a sigura Hulanda cu e lo wordo 
introduci y cu esaki lo produci 40 miyon florin pa resto di e aña 
aki y 80 miyon pa 2024 pero den Tweede Kamer tin parlamenta- 
rionan cu no ta compronde di con Secretario di Estado ainda no 
ta tumando medidanan necesario pa forsa gabinete Wever Croes 
atende cu palabracionnan haci. 


Ley di BBO na frontera tabata pacta pa drenta dia prome di 
Juli 2023 na vigor pero e situacion cu a surgi cu Parlamentario 
Christiaans Yarzagaray a riba un situacion cu no a premira mien- 
tras cu ainda tin mas situacion compleho na caminda. E comision 
di supervision CAft a exigi di gobierno di Aruba pa entrega presu- 
puesto 2024 manera ley di comptabilidad ta prescribi y Minister 
di Finansa, Xiomara Maduro dos luna atras a menciona cu e 
presupuesto lo keda cla na tempo pero cu e situacion actual, e 
aspecto di esaki ta cambia radicalmente. 


Den un pais caminda politica, moderno of anticua ta ser hiba a 
base di respet pa otro, caminda tanto parlamentarionan cu ta 
sostene gobierno y esunnan di oposicion ta trata otro cu respet 
y dignidad, e situacion cu Parlamentario Setty no mester ta un 
problema. E problema pa gabinete Wever Croes II ta e hecho cu 
semper a cuestiona integridad di oponentenan politico, ta ataca 
otro faltando respet formal durante di reunionnan di Parlamento, 
cual ta pone cu na e momentonan aki, gobierno no tin mucho 
alternativa pa haya un solucion. 


Un posibel retiro di e parlamentario cu ta sufriendo un kebrante 
di salud serio na e momentonan aki, ta trece otro huiswerk pa 
Prome Minister y lider di MEP, mirando cu segun reglanan di 
Conseho Electoral, e persona pa wordo nombra Parlamentario e 
ora, ta pertenece na Guillfred Besaril. 


E ex mandatario te ainda no a wordo acusa di cualkier hecho 
castigabel caminda entre otro Prome Minister Wever Croes a 
yega di informa Parlamento, cu henter e asunto aki di mal uzo di 
fondonan, ta wordo paga bek pa e ex Minister Pleniopotenciario. 


E situacion ta complica, ya cu tin van Huffelen y Hulanda un banda 
y e otro banda tin Guillfred Besaril. 


Ley BBO na frontera tin 
10 dia pa wordo aproba 
pa cumpli cu Hulanda 


Datos mensual ta brinda transparencia y claridad 
Estadia averahe di pashent 
den HOH ta 4.2 dia 

INDULGE IN A SUMPTUOUS ARRAY OF DELECTABLE 
DISHES ALONG WITH TEMPTING DESSERTS AND 
BOTTOMLESS MIMOSAS. 


THE RITZ-CARLTON, ARUBA. 
B h 


Sunday, June 25, 2023 
11:00 a.m. - 2:00 p.m. 
Adult $69 | Teens 13-17 years $37 | Children 5-12 years $29 


For reservations kindly call 527 2699 


C 
omision Europeo pa Prevencion di Tortura 
y Trato Inhumano (CPT) den 2022 a bishi- 
ta Aruba, como parti di Reino Hulandes. Nan 
ta controla con e trato di detenidonan ta na 
Warda di Polis, na centronan di detencion y 
KIA. Den un parti di e rapport por lesa mane- 
ra cu e comision aki a fada di spera cu Aruba 
ta ehecuta recomendacionnan pa haci cambio 
den e Codigo di Procedura Penal. Cambionan 
cu tin un decada spera pa haci y awo te ainda 
nada. Nan ta bisa Gobierno pa traha riba esaki 
y manda e cambionan pa nan wak. 


CPT ta haci apelacion na autoridadnan di 
Aruba pa revisa e sistema di detencion na 
wardanan di polis cu e meta pa baha e dianan 
cu ta wanta hende eyden cera. Y e discusion 
riba e tema aki mester bay den cuadro di e 
Codigo di Procedura Criminal nobo cu mester 
bini cu ne. 


Pa mas cu un decada a bin ta tuma luga discu- 
sionnan riba e codigo nobo aki na tur parti di 
Caribe Hulandes. E codigo aki mester trece 
cambionan significativo cu ta importante pa 
CPT. Asina por ehempel, e periodo inicial den 
custodia policial den e Codigo nobo mester ta 
tres dia, y por wordo prolonga un biaha so. 
Tambe e ta menciona e derecho di personanan 
deteni pa consulta cu nan abogado prome cu 
interogacion policial. 


E delegacion a haya informacion durante 
nan bishita cu e tema di introduccion di e 
Codigo nobo ta bay wordo discuti un biaha 
mas den futuro cercano durante reunion di e 
Ministernan di Husticia di Hulanda y cu esnan 


Aruba mester cambia e dianan cera 
na Warda na maximalmente seis dia 


di Aruba, Corsou y Sint Maarten. 


CPT a informa Gobierno cu nan kier haya update riba e tempo cu lo mester 
pa yega na e cambionan y pa e Codigo nobo drenta na vigor. Pero tambe 
detaye di e cambionan cu lo bay introduci cu e ley nobo. 


Y nan ta spera cu e CCP nobo lo tene cuenta cu e recomendacionnan y 
comentario den e informe ki, particularmente pa loke ta e tempo limita 
di detencion den custodia policial (e derecho di acceso na un abogado y 
atencion medico, y e derecho pa informe un di tres persona di su deten- 
cion, como tambe e obligacion di informa un detenido di e derechonan 
aki). 


www.awemainta.com 


Diaranson, 21 Juni 2023 
LOCAL 
6 
AWEMainta 


“T 
ur famia cu mi bishita y reuni cune ta 
sclamando e mesun dolor. Nos pueblo ta 
pasando un amargura inaceptabel. Miles y miles 
ta bibando den un pobresa alarmante. E cosnan 
di mas basico a bira imposibel pa asina tanto 


Lider di AVP, mr. Mike Eman: 


Pobresa alarmante den barionan 


Announcement of the 
Government of Aruba 
Treasury Bills issue – Afl. 45,000,000.00 
June 30, 2023 – September 29, 2023 


Issuance pursuant to the State Ordinance on Treasury 
Paper (AB 1987 no. 3), State Decree Treasury Paper 
(AB 1988 no. 6), and the State Decree no. 7 of June 
12, 2023. 


The Centrale Bank van Aruba (CBA) informs of the 
upcoming Government of Aruba (GOA) Treasury 
Bills issue on June 30, 2023, in multiples of Afl. 
250,000 and Afl. 1,000,000. 


Amount: 
Afl. 45,000,000 
Maturity: 
3 months 
Redemption date: 
September 29, 2023 


Participation in the upcoming GOA Treasury Bills 
issue is only allowed through the intermediation of 
a local commercial bank. Application forms must be 
submitted to the CBA on Tuesday, June 27, 2023 at 
the latest at 5:00 p.m. (cutoff time). 


Aruba, June 21, 2023 
Centrale Bank van Aruba 


famia. Y awor nos ta bay haya otro medida cu ta e 7% BBO na frontera”, 
e lider di oposicion, mr. Mike Eman a expresa cu hopi preocupacion. Nos 
mamanan cu ta biba diariamente cu e preocupacion di falta di placa, cu 
prijsnan aumentando drasticamente y un acumulacion di debe ta esnan 
cu mas ta sufri di e pobreza creciente na Aruba. Eman ta bisa. 
Nos mamanan ta wordo confronta diariamente cu e placa no ta yega y 
e dolor cu na cas no por provee pa e famia cu e alimentacion necesario. 
Un situacion sumamente doloroso cu ta conduci na preocupacion y un 
stress cu efectonan hopi negativo pa salud fisico y mental. Tur esaki 
tambe cu presion grandi riba e nucleo familiar y cu hopi bes ta conduci 
na fragmentacion di hogar y hobennan desorienta. 


E lider di fraccion di AVP, mr. Mike Eman ta bisa cu tur dia e ta papia cu y 
scucha di nos mamanan con dificil nan tine. Nos ta mira nan clamor bek 
tambe den e cifranan di Centraal Bureau Statistieken y Banco Central. 
Tur ta confirma locual nos ta mira y tende di nos mamanan: aumento 
dramatico di costo di bida, miles di famia den crisis financiero y poder 
di compra severamente afecta. Nos mamanan empleado, profesional, 
empresario y nos mamanan grandi bibando unicamente di un pensioen, 
tur ta sufriendo, e lider di AVP mr. Mike Eman ta accentua. 
E Gobierno actual di MEP/RAIZ  no ta parce di ta realisa kico y con 
nos mamanan y na famianan ta sufriendo. Aruba ta bay di un medida 
pa otro mientras gobierno di Evelyn Wever Croes den pleno cara di un 
pueblo den dolor ta keda aumenta su gastonan di luho y ta keda fabo- 
rece amigonan y familiar. 


Fraccion di AVP a entrega un Presupuesto Alternativa pa trece alivio pa 
miles di famia na Aruba, pa cambia e rumbo di un maneho di malgasta- 
mento di recursonan y pone prioridadnan corecto. A pone prioridadnan 
den e Presupuesto Alternativa pa salvaguardia acceso na enseñanza 
liber, acceso na cuido medico, yuda famianan cu muchanan cu un limi- 
tacion, soluciona problema di werkster y mucho mas. 


Fraccion di AVP a substancia e cambio di rumbo aki pa trece perspectiva 
positivo cu cifra den su Presupuesto Alternativa, pero MEP/RAIZ kier a 
continua riba e rumbo di medida. Y awe e sufrimento ta den tur skina 
di nos Pais. E lider di oposicion ta bisa cu lo keda bringa e medidanan 
cu Gabinete Wever Croes ta bini cune atrobe cu alma y curpa. “Nos tin 
un responsabilidad cu Pueblo y Pais, nos tin un compromiso cu e Bon 
Comun y p’esey nos lo keda lucha pa e cambio”, Eman a finalisa bisando. 

D 
iamars mainta e miembro di frac- 
cion di Partido di Pueblo Aruba- 
no (AVP) a hiba palabra pafo di sede 
di e partido na Playa pa bolbe vocifera 
nan disgusto y transmiti e disgusto di 
pueblo pa e rumbo cu e pais ta hiban- 
do. Specificamente a papia di e propu- 
esta di ley pa BBO na frontera cu den 
e proximo dianan lo ta tratando den 
Parlamento. Segun Sevinger, Gabi- 
nete Wever-Croes ta haci costo di bida 
na Aruba impagabel y ta haci nada pa 
alivia e situacion. 


Sevinger a splica cu unda cu bo bay 
rond di nos isla, tur hende ta papia di e 
mesun cos y esey ta cu no por biba mas. 
Seis aña despues cu gobierno a prim- 
inti cu e crisisheffing lo ta temporal, 
ainda e t’ey y ta sigui hacie mas pisa pa 
e ciudadano. Mientrastanto, Gabinete 
Wever-Croes no ta dispuesto pa corta 
ni den su gasto di personal, ni den loke 
ta paga na abogado, ni den biaha- 
mento, ni tampoco den e autonan cu 
nan ta core aden. 


E tres gasto principal di famia ta util- 
idad, vivienda y comestibel, segun e 
parlamentario,y tur tres e gobierno 
aki a aumenta y no cu un tiki, pero cu 
mas di 30%. Di otro banda, ningun 
entrada a bay dilanti. A sigura cu nan 
tabata conoce e materia y tabatin e 
solucionnan, pero na luga di mehora, 
a keda sin hedge, a aumenta BBO y 
awo ta bin cu mas impuesto. “Nan ta 
castiga e pueblo cu mas di 100 miyon 
florin extra,” Sevinger a comenta. 


Berdad tin inflacion, pero esey ta pa 
henter mundo, no Aruba so. Asina mes, 
haci compras na un supermercado na 
Hulanda ta mas barata cu na Aruba y 


nan salario ta mas halto. Bou di e excuus 
cu kier crea un level playing field den 
comercio, ta haci tur cos pa tur hende 
mas caro. Cu e impuesto nobo, gobi- 
erno lo haya 40 miyon florin extra pa 
aña; na loke Sevinger ta puntra su mes 
cu si 7% ta 40 miyon, e ora ey 100% 
lo ta 540 miyon y ciudadanonan na 
Aruba no ta importa 540 miyon florin 
pa aña. 


E triki di e Gabinete Wever-Croes ta 
cu door di bin cu un impuesto nobo, 
ta aumenta obligatoriamente e omzet 
(entrada) di tur negoshi y riba e omzet 
ta bolbe cobra BBO. Parce cu e mas di 
1 biyon florin cu e gobierno aki a haya 
desde cu nan a sinta no ta suficiente. E 
ciudadano tin cu puntra su mes ta kico 


el a haya a cambio di e 1 biyon florin 
ey. Acaso ta e un trapi na Colony? 


Partido AVP, den su presupuesto alter- 
nativo, a mustra con Gabinete Wever- 
Croes por a corta facilmente sin trece 
mas sacrificio pa e pueblo; sinembargo 
no tin boluntad pa haci esey. Sevinger: 
“Nan sa cu nan dianan ta conta y esey ta 
e tristo realidad. P’esey no ta dispuesto 
pa corta ningun caminda” y ta enrikece 
y disfruta mas cu por tanten cu por. E 
parlamentario a conclui bisando cu e y 
su coleganan ta keda masha atento n a 
desaroyonan di e proximo dia, special- 
mente na e tratamento di e ley di BBO 
na frontera y lo haci tur loke ta nan 
alcance pa gobierno no sigui perhu- 
dica pueblo. 


Parlamentario Benny Sevinger: 


Nada positivo ta pasa bou di e 
gobierno aki y esey ta e tristo berdad 

F 
or di momento cu 
e noticiero Enfoke 
24Ora a informa cu 
e musico y composi- 
tor, Chucho Hoek ta 
hopi malo, a sigui mo- 
mentonan caminda tur 
hende tabata buscan- 
do un forma pa haya 
sa mas di e situacion 
aki di e gran musico. 


Sinembargo algo mas 
cu tres ora despues 
cu e informacion aki a 
wordo divulga, a drenta 
e noticia cu Chucho a 
perde su lucha contra 
di cancer y cu el a bay 
sosega, lagando hopi 
hende 
sorprendi 
y 
conmovi pa e desaroyo 
tristo aki. 


Poco ta esunnan cu 
tabata na altura cu e tin 
algun tempo sufriendo 
di kebrante di salud cu 
a bira mas serio den 
ultimo dos lunanan, 
caminda 
special- 
istanan lo a informa 
su persona como su 
famia, cu no por haci 
mucho pa e logra su 
recuperacion. 


AWEMainta 
a 
ser 
informa 
cu 
Chucho 
a yega di bira hopi 
malo caba durante di 
e pandemia di covid y 
tabata un di e pash- 
entnan 
cu 
a 
keda 
infecta cu e virus di 
covid cu a costa bida 
di miyones di hende 
rond mundo. 


Chucho Hoek ta hopi 


Musico y compositor Chucho Hoek a fayece ayera tardi 


conoci den e mundo musical, no solamente 
pa su composicionnan pa principalmente e 
periodo di carnaval pero tambe e tabata hopi 
conoci como Director di Scol Musical Rufo 
Wever. 


Na inicio di e aña aki, Chucho a participa den 
varios actividad musical di Aruba su Carnaval 
2023 pero despues a sigui confronta prob- 
lema cu su salud, entre otro e facilidad pa 
hala rosea y cual a conduci na cu morto ayera 
merdia na cas di famia, rondona pa su sernan 
keri. 


Durante di su carera musical hunto cu otro 
popular musico local, esta Hildward Croes den 
felis memoria, na a yega di compone varios 
calypso y roadmarch cu a bira masha popular 
mes durante di e periodo di carnaval.” 
Chucho a lanta den e bario di Madiki y na mes 
momento tabata un gran fanatico di e trico- 
lornan di Solito sin cu nunca el a practica e 


deporte aki pero e ta laga un cantidad di recu- 
erdo musical, mas tanto un ehempel grandi 
con cualkier hoben cu kier haci musica, e tin e 
posibilidad pa haci esaki. 

D 
iamars mainta, a tuma luga na Bureau Rampenbestrijd- 
ing Aruba (BRA), e Workshop Early Warning system na 
unda cu lo tin training y preparacionnan di e sistema nobo 
aki. Prome Minister tawata presente hunto cu Crisis Team y 
den nomber di Gobierno di Aruba y di Aruba a gradici BRA 
pa tur e trabounan cu nan ta haci y ta felicita nan pa logra 
obtene e Sistema nobo, e Early Warning System. Prome Min- 
ister a desea BRA y profesionalnan di Crisis Team exito den 
e dos dianan di workshop. 


Prome Minister den su palabranan di discurso, a expresa 
na e Crisis Team su gratitud pa e trabounan haci durante 
e pandemia. Specialmente, e forma cu nan a siña Prome 
Minister e miho manera pa recupera despues di cualkier 
calamidad, ta pa ta bon prepara. Esaki sigur ta bin cu un 
bon sistema cu ta duna alerta di eventualidadnan. 


BRA pa hopi tempo a expresa e deseo pa Aruba tin e sistema 
Early Warning System, cu lo yuda anticipa riba calamidadnan 
mas tanto posibel. E sistema cientifico aki ta analisa fenom- 
enonan pa asina yega na conclusionnan y duna avisonan 
trempan di calamidadnan na caminda. E importancia di 
esaki ta cu e avisonan aki ta yega tur caminda por lo tanto 
e avisonan lo mester bin den tur idioma y forma posibel 
na Aruba, te hasta ora un persona ta den mondi, y no tin 
accesibilidad na comunicacion, e tambe por haya e informa- 
cion aki. 


E sistema ta un guia tambe pa haci e proceso di evacuacion 
mas facil of pa tuma medidanan di precaucion. E meta ta 
pa tin mas siguridad y scapa bida di hende y minimalisa e 
dañonan pa asina haya e forsa pa recupera bek. Esfuersonan 
ta wordo haci pa logra un Aruba mas resiliente contra cual- 
kier calamidad. Awo, a logra cu fondonan di Union Europeo, 
pa esaki bira realidad. 


BRA a inscribi na Union Europeo pa e proyecto aki. Pa haci 
peticionnan na Union Europeo no ta facil pasobra tin masha 
hopi burocracia y ta complica. E noticia a drenta cu Union 
Europeo ta financia 1.7 miyon Euro pa e Proyecto Early 
Warning System. Cu esaki, Aruba ta bira un pionero den 
Caribe, un role model pa otro paisnan den Caribe. Nacionnan 
Uni ya a stipula cu dentro di 5 aña tur pais den Caribe mester 


tin un Sistema asina y Aruba ta canando adelanta den esaki. 


“E echo cu nos a logra esaki, ta bisa hopi di nos. E dedica- 
cion y profesionalismo di BRA y Crisis Team, sigur ta loke 
a yuda pa haci esaki posibel. “Den nomber di Gobierno di 
Aruba, y di pueblo en general, mi ta gradici boso pa tur e 
trabounan cu boso ta haci pa logra esaki. Preparacion ta e 
miho forma pa sali y recupera di cualkier calamidad”, Prome 
Minister Evelyn Wever-Croes a expresa. 


Early Warning System, lo ta completamente operacional pa 
juni di 2024 caba, mientras lo ta preparando tur ciudadano di 
nos pais y duna splicacionnan necesario pa esaki ta exitoso. 


Prome Minister Evelyn Wever-Croes: 


Union Europeo ta financia 1.7 miyon euro 
pa e proyecto Early Warning System 


“Preparacion ta e miho forma pa sali y recupera di cualkier calamidad” 

SUNDAY BRUNCH 


R 
elaciona cu tratamento di e caso di Vacu- 
na Gate andando recientemente na Corte 
di Prome Instancia, parlamentario di Partido 
di Pueblo Arubano (AVP), drs. Arthur Dowers 
ta reitera su opinion cu e titular di Salud Pu- 
blico, Dangui Oduber mester, no solamente 
bin dilanti y duna cuenta, pero tambe asumi e 
responsabilidad y entrega su retiro. 


E fayonan cu a hiba na e investigacion di varios 
hoben pa supuesto benta di certificado falso 
di vacunacion ta djis algun di e abusonan cu 
Gabinete Wever-Croes I y II a comete durante 
e temporada di pandemia contra e pueblo di 
Aruba. Tabatin tambe boet y medidanan ireal- 
istico cu no tabatin ningun contribucion na e 
comunidad. 


E fraude den sistema di registro di vacuna ta 
similar na loke a sosode cu e programa di FASE, 
segun Dowers. Miyones a bay pa persona cu 
no tabatin mester, mientras cu esunnan cu en 
realidad tabata merece, a keda sin haya un 
ayudo. Tur e fayo aki a keda aproba y pordona 
pa coalicion di MEP y RAIZ den Parlamento. 


Awo Vacuna Gate ta yega corte y ta constata 


Parlamentario drs. Arthur Dowers: 


Minister Oduber mester asumi su 
responsabilidad den Vacuna Gate 


cu tres persona, campañado di e minister tabatin e poder di mina e 
programa di salud y crea risico pa otro ciudadano. Un crimen grave, na 
opinion di e Dowers. Berdad casonan similar a pasa a otro pais, sinem- 
bargo, e mandatarionan responsabel a sea retira boluntariamente of haya 
nan retiro. 


Na Aruba Ministerio Publico ta papia di un organisacion criminal, pero ta 
tres detencion so tin y Dowers ta cuestiona cu e investigacion no a desen- 
mascara tur esunnan involucra. Y no ta e prome fout grave di Minister 
Oduber; prome cu esey tabatin e lekmento di lista di personanan infecta. 
Supuestamente a haci un investigacion, di cual nada concreto a sali na cla. 
Asina mes, a duna ken cu ta acceso na e sistema di otorgamento di certi- 
ficado di vacuna. 


Dowers: “Si esaki no a rementa di e forma cu el a rementa, nan lo a tap’e 
tambe. Ta hopi cos a sconde y stroba di sali na cla. Te hasta a papia di 
figura prominente cu a haya documento falso relaciona cu covid. Por ta 
el a caba pa awo, pero dia cu e gobierno aki bay, lo bin investigacion mas 
profundo y amplio. 

E 
Candlelight Vigil realisa door di miem- 
bronan di comunidad contra clausura di 
John Wesley College ta un momento cu pa 
Parlamentario di Partido di Pueblo Arubano 
(AVP), drs. Arthur Dowers a sirbi como fuente 
di inspiracion y forsa pa sigui traha na fabor 
di comunidad y na defensa di enseñansa. 


E ex minister di enseñansa den gobernacion 
anterior di AVP a keda recorda con ceramento 
di scol ta un custumber di partido MEP ora cu 
nan ta na mando. “Nan a cera Universidad y 
enseñanza nunca tabata un prioridad, pero 
loke mi ta haya hopi grave ta caminda nos 
ta ripara cu ta San Nicolas hustamente, cu 
tin hopi problema pa su desaroyo,” asina 
Dowers a indica bisando acerca cu “Luga di 
bo sosten’e pasobra San Nicolas merece un 
extra sosten.” 


E parlamentario ta convenci cu San Nicolas 
merece miho di loke nos ta mira awe. Tempo 
AVP a asumi su responsabilidad di dirigi 
Aruba, a haya e situacion cu MEP kier a cera 
Colegio pariba. Na luga di haci esey, AVP a 
amplia Colegio San Nicolas. Y semper ta e 
mesun storia: loke MEP kier destrui, AVP ta 
rescata pa despues e propio politico di MEP 
sinta den prome fila tur djente afo ta gaba 
cu e trabou di otro hende, pero ora nan tin 
oportunidad pa haci e trabou, bo no por haya 
nan, segun Dowers. 


Y no ta limita na enseñansa, pasobra pa e 
proyectonan PPP di Green Corridor y Watty 
Vos Boulevard cu cual AVP a mehora e fluho 
di trafico entre San Nicolas pa e resto di e 
isla pa fomenta mayor inversion y desaroyo, 
tambe te dia di awe MEP tin masha problema. 
Tur cu tabata presente na e candlelight vigil 
pafo di e scol, consistiendo di varios genera- 
cion, a inspira e parlamentario pa sigui lucha 
pasobra a ripara cu loke nan ta haci no ta 
por nada; e ta pa e comunidad. John Wesley 
ta un scol cu a hunga un rol importante den 
bida di San Nicolas y di pueblo di Aruba. 


Parlamentario drs. Arthur Dowers: 


Mescos cu dia MEP kier a cera Colegio pariba y 
AVP a mustra cu tin un miho manera di traha 

A 
ña pasa Gobierno di Hulanda a duna di conoce un in- 
tencion pa restringi e cantidad di movecion di vuelo na 
aeropuerto di Schiphol na un maximo di 440 mil pa aña (ac- 
tualmente e ta un maximo di 500 mil pa aña). 


E restriccion aki por tin un impacto basta negativo den e 
capacidad di trafico aereo cu ta bula desde Schiphol pa e 
islanan di Caribe Hulandes y vice versa. Como un socio di 
interes, Dutch Caribbean Cooperation of Airports (DCCA) 
recientemente a presenta su preocupacion relaciona cu 
esaki na Gobierno di Hulanda. DCCA ta un cooperacion 
entre e seis operadornan di e airportnan di Caribe Hulandes, 
siendo , Aruba Airport Authority N.V., Bonaire International 
Airport N.V., Curacao Airport Partners N.V., Princess Juliana 
International Airport Operating Company N.V., e Entidad 
Publico Saba, y e Entidad Publico St Eustatius. 


E preocupacionnan tin di haber principalmente cu e efecto 
socioeconomico cu e decision aki di restringi un cantidad di 
movecion di vuelo na Schiphol por tin pa Caribe Hulandes. 
Tin posibilidad tambe cu e aerolineanan lo mester reduci 


frecuencia di vuelo pa Caribe Hulandes. Como resultado, e 
posibilidad ta grandi cu lo por tin un aumento den pasashi 
entre e vuelonan pa Hulanda y Caribe Hulandes. Menos vuelo 
y pasashi potencialmente halto por trece un impacto nega- 
tivo den tres segmento di e biahero: biahe di negoshi, biahe 
di placer y biahe familiar (VFR). Esaki lo causa un impacto 
negativo pa economia y pa conectividad familiar y social. 
“E efecto potencial den e capacidad y den e prijsnan di 
pasashi ta motibo di preocupacion den nos region. Basa 
riba e informacion cu nos tin, nos ta asumi cu e calculo di e 
impacto di e disminucion na Schiphol no ta tene den consid- 
eracion e potencial efecto den Caribe Hulandes. Door di 
expresa nos preocupacion, tin confiansa cu lo tene na cuenta 
e interesnan di Caribe Hulandes na momento cu e ministerio 
Hulandes tuma decision”, asina Joost Meijs, CEO di Aruba 
Airport Authority N.V. y presidente di DCCA a expresa. 


Mirando e posibel impacto negativo na e economia y na e 
bienestar social di Caribe Hulandes, DCCA a urgi Gobierno 
Hulandes pa garantisa cu no lo reduci e capacidad entre 
Hulanda y Caribe Hulandes a consecuencia di e decision. 


DCCA preocupa pa cu e posibel impacto de 
restriccionnan riba cantidad di vuelo na Schiphol 

L 
una di juni ta casi yega su final. Parlamento a ricibi e ley 
di BBO na frontera cu mester wordo trata. E situacion den 
Parlamento sinembargo no ta duna indicacion cu e ley lo 
wordo trata pronto, paso coalicion no tin mayoria. Lo pueb- 
lo lo pensa cu gobierno su man pues ta mara y no por haci 
nada, pero e posponemento di tratamento di e ley ta duna 
gobierno e oportunidad pa purba convenci opositornan cu 
BBO na frontera ta un bendicion pa nos Isla y cu BBO na 
frontera lo genera un entrada adicional di 70 miyon florin 
pa caha di gobierno. Un suma necesario pa cubri gastonan 
desproporcional cu e gobierno ta sigui haci. Informacion cu 
nos di partido Curpa a ricibi ya tin comerciante a hinca e 7% 
den nan prijs caba. 


Gobierno ta lubida di menciona cu e placa aki lo no cay for di 
cielo. Gobierno ta sigui ranca placa mal ranca for di cartera 
di pueblo. Tur e medidanan cu e gobierno aki a ranca for 
di pueblo ta wordo tira den un bari sin bom. Gobierno ta 
sigui crea debe riba debe pero no ta spaar ningun cen ora 
cu mester paga e debenan. 


E gobierno aki a crea mas cu 2 biyon na debe y locual cu 
nan ta campeon pa haci ta refinancia nos debenan nacional 
y asina crea un monstro di debe pa nos futuro generacion. 


Cada biaha cu tin un deficit den presupuesto di gobierno 
nos lo mira cu e sero di debe ta sigui crece y bira mas halto. 
Durante 6 aña di gobernacion di partido MEP, e cartera di 
nos pueblo a wordo masacra. Mas gobierno a haya mas 
gobierno a gasta. Gobierno no ta pone ni un cen preto pa 
paga debe. 


E luz di e toren di gobierno aki a paga masha dia caba. Nos 
por corda cu nos prome minister a grita cu COHO no ta bin 
mas sino “Onderlinge Regeling” pero locual cu nos prome 
minister no a bisa ta cu tin un ley di CAFT cu lo bira RAFT. 
Nos ta corda con partido MEP a lanta pueblo y a destrui 
nos parlamento pa e ley di CAFT(College Aruba Financieel 
Toezicht). 


Awor a resulta cu ni COHO ni Onderlinge Regeling ta haci 
un diferencia. Hulanda ta warda nos prome minister pa bay 
firma bij het kruisje Rijkswet Aruba Financieel Toezicht of 
paga e 916 miyon florin den un solo biaha. A malgasta placa 
di pueblo y awor gobierno ta sinta riba su blaar. A grita otro 
pa mira ken lo tin cu entrega nan puesto di minister pa bay 
Parlamento paso gobierno no por move ni dilanti ni patras. 
Dios ta permiti tur cos scondi di e gobierno aki sali na clar- 
idad. 


E otro ley cu tambe ta na Parlamento cu mester wordo trata 
ta e ley di matrimonio di mesun sexo. Rond mundo pueblo 
ta lanta para contra e leynan aki cu ta bay contra leynan di 
Dios. Empresanan Americano cu a apoya e “pride month” a 
perde mas cu 1 biyon di dollar riba un dia locual cu nos isla 
no ta genera ni den un aña. Ora un pueblo uni ta boycott tur 
negoshi cu ta apoya e grupo aki. Inmoral no ta solamente 
e matrimonio di mesun sexo sino tambe tur cos cu ta bay 
contra di e naturalesa di Dios. Ora leynan di Dios no ta wordo 
respeta y honra no tin prosperidad. No ta por nada Dios ta 
pidi pa su pueblo hala di e mal caminda. Dos caminda tin, 
esun di bendicion y esun di maldicion. Un partido tin cual 
ta partido Curpa cu ta para pa leynan di Dios paso tur otro 
partidonan politico a vota den Parlamento pa deshonra e 
leynan di Dios. Partido Curpa ta e unico cu te dia di awe ta 
kere cu e matrimonio ta entre hende homber y hende muhe. 
E homber y e muhe ta esun cu ta forma e famia. Un famia 
construi riba e fundeshi solido di Dios lo prospera. Partido 
Curpa e unico alternativa. 


Eric Ras(Curpa): 


Awor mas cu nunca mester atene na 
leynan di Dios pa evita mas extincion 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 

A 
ta bo oportunidad unico pa solicita. Cu- 
erpo Policialnan di Reino den Caribe con- 
huntamente cu RST (Recherche Samenwerk- 
ingsteam) ta habri vacatura pa recluta 8 
analista. 


E meta pa cu esaki ta, pa nos haya un miho 
bista di fenomenonan of trendnan relaciona 
cu criminalidad. Cuerpo Policial Aruba ta 
enbusca di dos (2) persona local tanto hende 
muhe of homber pa solicita pa bira analista 
operacional S9. 


Bo soño tawata semper pa bin traha cerca 
nos y aporta na bo pais? Awel esaki ta bo 
momento. Amplea bo carera, crece y siña mas 
den area di husticia. 


Pa solicita tin algun rekisito pa cumpli cune: 
• Un diploma di HBO den area di siguridad 
(por ehempel, criminologia of studionan di 
siguridad) 
• Un conexion demonstrabel cu parti Caribe 
di Reino Hulandes 
• Experencia cu metodonan y tecniconan 
• Capacidad pa traha independientemente cu 
diferente programanan di computer 
• Habilidad pa busca den fuentenan habri 
• Afinidad y/o experencia cu investigacion y 
problematica 
• Habilidad pa skirbi y papia idioma Hulandes 
• Bon dominio di Ingles. Dominio di Papiamento 
y conocemento di Spaño. 


Pa pregunta of kier informacion ariba e forma 
di traha den Cuerpo Policial na Aruba por 
tuma contacto cu señor Adrick Croes +297 
597-5233 of por manda e-mail na adcroes@ 
kparuba.com 


Ultimo dia pa solicita ta 5 juli 2023 y manda 
carta motiva y bo CV na werving@rstpolitie. 
com 


Ultimo dia pa solicita ta 5 juli 2023 
KPA ta buscando 
dos analista 
operacional 

D 
espues di lesa e noticia cu Hulanda y Spaña a firma 
acuerdo riba transicion energetico pa Hidrogeno, 
esaki a confirma na Minister Glenbert Croes, cu e ca- 
minda di liderazgo cu Aruba a encamina pa haci e tran- 
sicion energetico pa energia limpi, ta e caminda corec- 
to. 


Aruba ya a busca acercamiento na Hulanda. Tur hende 
por corda e bishita di trabou cu e mandatario a sostene 
na e Hydrogen Valley ubica na Groningen, Hulanda. Riba 
recomendacion di Groningen, e contacto cu Acciona 
Energia a wordo estableci. E bishita oficial di trabou 
na Spaña tambe a tuma lugar te cu mientras tanto e 
compania Acciona Energia a bin Aruba. Y manera e 
mandatario a anuncia den luna di MEI ultimo, Utilities y 
Acciona Energia a yega na un entendimento pa por sigui 
negocia e realisacion di Aruba Hydrogen Valley. 


E acuerdo entre Spaña y Hulanda, apadrina pa Su 
Mahestad Rey Willem Alexander y Rey Felipe, ta yena e 
mandatario cu hopi orguyo pasobra cu e ta un confir- 
macion cu e caminda aki cu Aruba a encamina, ta e 
caminda di futuro, ta e caminda corecto pa Aruba. Y cu 
e compania cu cual Aruba ta negociando, esta Acciona 
Energia di Spaña tambe ta esun corecto. 


Mientras tanto opositornan Anti Aruba, ta purbando di 
kibra e iniciativa aki di Gabinete Wever Croes II, cu dife- 
rente relatonan den prensa contra e desaroyo aki, hasta 
un voicenote di un supuesto experto Spaño, purbando 
di bagatalisa e transicion energetico aki. Pa e manda- 
tario tur e criticanan aki ta prueba cu ta canando e 
caminda corecto, cu e vision energetico ta esun corecto, 
cu Aruba Hydrogen Valley mester bira realidad. 


E proyecto Aruba Hydrogen Valley ta pa Aruba, y no ta 
importa ta ken a logr’e pasobra e proyecto aki ta un logro 
pa Aruba, pa futuro di Aruba, un logro pa nos futuro 
generacionnan, lagando di awe caba un planeta limpi 
atras pa nan. E ta un fundeshi cu nos mester construi 
awo pa laga atras pa nos yiunan. Y ta awo nos mester 
hacie. Awo ta e momento. E futuro ta cuminsa awo. 


E mandatario su soño ta cu Su Mahestad Rey Willem 
Alexander hunto cu Su Mahestad Rey Felipe di Spaña, 
hunto pone e prome piedra di Aruba su Hydrogen Valley. 
Cu e compromiso aki Minister Glenbert Croes ta traha 
pa sigui hiba Aruba dilanti. 


Ni kico opositornan bisa: 


Aruba Hydrogen Valley ta bira realidad 

E 
gran final di division di Honor Oro programa pa diabier- 
na venidero 23 di Juni, a keda cancela ayera tardi dor di 
directiva di AVB, despues cu den oranan di merdia, directi- 
va di Deportivo Nacional, a presenta un protesta contra di e 
hungado Firri Brokke di e tricolornan di Solito. 


E comunicado cortico di AVB ta mustra lo siguiente: 
“E Gran Final di Liga Honor Oro cu mester a tuma luga diabi- 
erna awor 23 di juni lo wordo posponi te cu un proximo aviso 
debi na un protesta cu a caba di ser entrega door di ekipo di 
Nacional contra di ekipo di RCA. Keda pendiente pa e fecha 
nobo pa e Gran Final di Liga Honor Oro.” 


Pues tur preparacion di e dos ekiponan pa e wega decisivo 
aki, ta keda pendiente por lo pronto te ora cu e protesta 
di Nacional wordo trata pa Comision di Protesta loke ta 
pone cu tin cu cancela e wega di diabierna pa duna ‘protest 
commissie’ espacio pa atende cu e caso aki y dicidi si 
Nacional tin rason cu su protesta of no. 


Deportivo Nacional tin tur derecho di protesta riba un 
asunto cu e ta kere cu no ta corecto y en berdad e hungado 
Firri Howell a keda expulsa den e partido di diasabra 10 
di Juni ultimo contra di Britannia pa motibo di a ricibi dos 
carchi geel. 


Sinembargo den mesun fin di siman directiva ta ricibi un 
coreccion di e referee cu a dirigi e partido entre RCA y 
Britannia, esta sr Eduard Sandjon, kende ta informa direc- 
tiva di AVB cu el a comete un eror na momento di anota 
carchinan geel cu el a mustra na hungadonan di RCA den e 
wega menciona. 


E referee ta mustra cu e prome carchi geel cu el a pone pa 
Firri na di 17 minuut di wega den e prome tempo, tabata un 
eror ya cu e carchi aki tabata destina pa e hungado Marcus 
Portier di RCA. 


Despues di a ricibi e rapport cu coreccion di referee Sandjon, 
directiva di AVB a dirigi un carta di coreccion y anulacion di 
carchi pa Jeamirr Howell Brokke anulando esaki y mustrando 
na mes momento cu e coreccion aki, ta ANULA e carchi cora 
otorga na e hungado aki na di 96 minuut di e wega ora cu el 
a ricibi un supuesto di dos carchi geel. 


Den e carta cu directiva di AVB a dirigi na SV RCA na nomber 
di Jeff Lopez, fecha 12 di Juni, pues dos dia despues di e 
wega contra Britannia, ta ser stipula na final lo siguiente: 


“Es decir cu hungado Jeamirr Howell Brokke, ta speel- 
gerechtigd pa hunga e siguiente partido(nan) den Division 


di Honor Liga-ORO. 


AVB awor tin cu presenta e rapport di referee Eduard 
Sandjon hunto cu e carta cu el a manda pa SV RCA dia 12 
di Juni, pues dos dia despues di e wega pa coregi e asunto 
di carchi geel y cora, pa asina e comision di protesta atende 
cu esakinan pa mira si tin algo incorecto cu a tuma luga pa 
e ora dicidi riba e protesta entrega pa Deportivo Nacional. 


Tur cos ta indica cu e comision di protesta di AVB lo por 
manda yama referee Sandjon pa bin duna un splicacion 
personal di loke a pasa y e motibo cu el a informa AVB di su 
fayo cu el a comete na momento di anota e carchinan den e 
wega di RCA contra di Britannia. 


Nacional ta entrega protesta y AVB ta cancela final di diabierna 

D 
iahuebs 15 di juni tabatin e tan spera sambombaso di domino entre 
Team Snor, bou liderazgo di e conocedo ‘Snor’ Perez, contra e tra- 
bucnan di Taxi Boys, bou guia di Captain Saladin. E ya famoso Domino 
Square Garden aya na Kudawecha tabata rand rand di fanatico y par- 
ticipante den un ambiente ‘a chuparse los dedos’! 


E bataya ta start poco ‘ferfelu’ pa Snor, ya cu pa halftime score ta 
11 - 6 na fabor di Taxi Boys, y Team Snor a haya dos sapato blanco 
blanco caba! Den seno di Team Snor tin locual na Hulanda nan ta yama 
‘een storm in een glas water’! Management crisis total y tin cambio di 
‘pitcher’ pa Team Snor, Captain Magda ta tuma timon. Despues cu e 
pasapalonan gratis a baha na ordo, Team Snor a subi mesa cu animo 
halto ya cu nan ta bou ‘new management’. 


Y dicho hecho, cos ta cuminsa bolter pocopoco pa Team Snor ya cu si 
prome cu halftime cos tabata ‘un pa nos - dos pa nan’, awo gradual- 
mente cos a cuminsa bolter den ‘dos pa nos - un pa nan’! Team Taxi 
ta yega 20 punto, y Team Snor ta enfrenta lomba contra muraya cu 
16 punto. Pero, Captain Magda ta ‘ijzersterk’ y ta nenga di dobla bou 
presion. E wega ta na 20 - 17 pa Taxi ... 20 - 18, 20 -19, y sensaciona- 
lmente contra tur expectativa Team Snor ta empata na 20 -20! 


Furor total na Domino Square Garden, pero ata ... e famoso triki 
caminda tur hende ta haya un ‘kleine boodschap’ y tin cu core bay 
baño a cuminsa! E pober porta dje baño a keda mescos c’un draaideur 
di un luga cu ta parti placa por nada! Na final, memey dje pandemonio, 
un grito laaaargo ta cay ... TAXI BOOOOYS!!! Y dje forma aki ta yega 
final na un partido sumamente excitante y emocionante caminda Taxi 
Boys ta gana nip-nip cu 21-20! Shonnan, keda pendiente pasobra 24 
di juni Team snor lo los otro sambombaso atrobe contra Bou Dak Boys! 
yegaaa! 


Taxi Boys net un punta 
mas lihe cu Team Snor! 

R 
ecientemente, Ministerio Publico hunto cu 
CEA a inicia e accion pa asina por cobra e 
boetnan cu tin habri. A base di esaki a tuma nota 
di diferente pregunta y preocupacion cu a bin 
di parti di pueblo pa cual Minister di Husticia y 
Asuntonan Social sr. Rocco Tjon a duna su reac- 
cion. 


Manera ta conoci siguridad den trafico ta algo 
sumamente importante, mas y mas pueblo mes 
ta pidi pa trece mas siguridad den trafico. Pa e 
motibo aki, tin diferente iniciativanan den pleno 
ehecucion pa percura cu esaki por ta e caso. 
Un di nan ta pa percura cu esnan cu comete 
un infraccion den trafico paga e boetnan pa cu 
esaki. Ta asina cu actualmente tin ocho mil caso 
cu ya caba tin un sentencia, sinembargo, e perso- 
nanan cu a comete e infraccionnan aki, ainda no 
a paga pa esaki. Pues di e ocho milnan aki, 2500 
persona a ricibi dos recordatorio caba pa haci e 
pagonan aki, pero mirando cu e pagonan no ta 
tumando luga, a dicidi pa inicia cu e accion aki. 
Di e forma aki, ta percura cu e personanan cu a 
comete e infraccionnan aki ta para responsabel 
y ta cumpli cu e sentencia cu a wordo dicta door 
di hues. Asina por bisa cu banda di e otro inicia- 
tivanan manera conscientisacion y prevencion, 
cual Cuerpo Policial ya caba ta dunando hopi 
atencion, ta percura tambe pa eleva siguridad di 
trafico a traves di e accion aki. 


Minister Rocco Tjon: 


Ta haci un yamada na tur esnan 
cu tin un boet habri pa paga esaki 


Dentro di poco, Gobierno di Aruba lo inicia cu un proyecto pa loke ta 
autonan cu no ta sigura, caminda lo bay apunta un tercer partido pa 
maneha e parti cu ora ta kita un auto for di caminda, esaki por wordo 
poni na un luga specifico. 


Di e forma aki ta percura cu mas y mas Cuerpo Policial por kita autonan 
for di caminda cu no ta cumpli cu tur e rekisitonan manera e parti di 
seguro. Cifranan cu a ricibi ta mustra cu un gran parti di tur e acci- 
dentenan cu ta tuma luga, ta envolve autonan cu no ta sigura, cual ta 
afecta e siguridad den trafico pero tambe tin consecuencianan finan- 
ciero pa esnan cu ta involucra den e accidentenan aki. 


Pues pa loke ta trata e accion di Ministerio Publico conhuntamente cu 
CEA, Ministerio di Husticia y Asuntonan Social ta haci un yamada na 
tur esnan cu ya caba tin e sentencia y a haya e recordatorionan pa 
paga esaki, pa haci esaki lo mas lihe posibel. Esaki por wordo paga na 
Ministerio Publico of na warda di polis na San Nicolas cu carchi, of por 
haci e pago online. 


CLiCK aKi Pa ManDa Bo 
oPinion oF CoMEnTario 
AWEMainta 


E-MaiL na noTiCia@aWEMainTa.CoM 

S 
iman pasa, Minister di Husticia y Asuntonan Social sr. 
Rocco Tjon, a tene un reunion sumamente positivo 
hunto cu DRH y KPA, caminda a delibera e direccion di Cu- 
erpo Policial, pa loke ta trata nan reorganisacion. E meta 
ta, pa logra finalisa esaki pa fin di aña, y loke lo tene cuen- 
ta cune sigur ta e echo cu e funcionnan mester ta mas 
flexibel pa asina por duna e Agentenan Policial mas espa- 
cio pa sigui crece, pues amplia nan carera. Den e reorgan- 
isacion aki tambe ta tene cuenta cu e diferente proyecto 
y procesonan cu ta den pleno ehecucion, manera Family 
Justice Center y Operation Command Center na Savaneta. 


Manera ta conoci algun tempo atras a emiti e “position 
paper” caminda Alto Comisario a splica e enfoke cu ta 
bay tin pa loke ta Cuerpo Policial, y esaki ta cuadra cu 
e punto di salida pa loke ta e “beleidsvoornemens” di 
Ministerio di Husticia y Asuntonan Social. Diferente inver- 
sionnan ta tumando luga den Cuerpo Policial, principal- 
mente den e parti di material, pero tambe den aspectonan 
infrastructural, pa crea e condicionnan di trabou adec- 
uado pa e Agentenan Policial. Mas importante cu esaki ta 
pa percura cu e structura di e organisacion por coincidi cu 
e demanda cu tin riba Cuerpo Policial, pa loke ta combati 
criminalidad. 


Banda di esaki, lo duna atencion tambe na procesonan 
pa fortifica “bedrijfsvoering” y “personeelszorg” cual ta 
sumamente importante pa e proceso primario di e organ- 
isacion. Polis di bario lo wordo miho ekipa, pero tambe 
un departamento di informacion y inteligencia mas amplio 
cu mas posibilidad. Mirando e diferente desaroyonan den 
cuadro di siguridad na nos frontera tambe ta tene cuenta 
cu palabracionnan cu tin haci pa por brinda Arumillers, cu 
ta personal bon ekipa, un espacio den e organisacion di 
KPA. 


Por ultimo, e mandatario a indica cu e meta di e reorgan- 
isacion ta pa haci Cuerpo Policial un organisacion mas 
agil pa por combati diferente fenomenonan di criminal- 
idad, y na mes momento brinda mas perspectiva na nos 
Agentenan Policial. Dentro di poco DRH conhuntamente 
cu un ekipo di KPA lo bay Hulanda pa haci un bishita di 
trabou pa wak principalmente e parti di e carera di e 
Agente Policial na Hulanda y wak con por aplica e siste- 
matica aki na Aruba tambe. 


Minister Rocco Tjon: 


DRH Y KPA trahando conhuntamente 
riba e reorganisacion di cuerpo policial 

R 
ecientemente durante siman di donante di sanger Bloe- 
dbank Aruba su team completo tabatin e grato honor di 
gradici cada donante sea via canalnan di media y tambe den 
forma di un treat special. E biaha aki e invitadonan di honor 
tabata e grupo di donante cu ainda ta duna sanger despues 
di e bunita edad di 70 aña. E grupo aki cu ta consisti di 39 
persona tin un ‘drive’ enorme pa sigui duna sanger. Un ges- 
to masha bunita cu ta demostra cu e team di heroe berdad 
ta di admira. 


Parti di e grupo di 70 plus a pasa Bloedbank riba14 di juni, 
esta Dia Mundial di Donante di Sanger, unda cu Hunta di 
Directiva a hiba algun palabra pa gradici nan personalmente 
y alabes pone enfasis riba e trabou bunita cu nan ta haci 
ainda na un edad mas avansa pa salba bida di otro. 
Sr. Jacco Vroegop, Presidente di Hunta di Directiva a dirigi 
algun palabra special na e team di Bloedbank y e donantenan 
invita di 70 aña of mas. Ela gradici ful e team di Bloedbank 
pe tremendo trabou cu nan ta haci 24/7 di salvaguardia e 
cantidad, calidad y siguridad di sanger pa nos pashentnan. 
E ta hopi importante pa tin suficiente sanger disponibel den 
caso cu un persona perde hopi sanger por ehempel durante 
un accident of na momento di parto. Cada donante di sanger 
ta aporta grandemente na e cuido di cada pashent y ta di 
admira cu ainda tin donante cu ta sigui duna despues di nan 
70 aña! 


Tambe a hiba algun palabra Sr. Gregory Croeze di Hunta di 
Directiva cu ta conta di ta masha contento di wak hopi hende 
cu e conoce cu ta donante y cu e mes tambe ta donante cual 
ta dune e sentimento di honor cu cada donante tin pa por 
duna sanger na un otro. 


Tambe ela haci un peticion special na pueblo di Aruba pa 
por fabor registra y bira donante. Falta hopi mas donante 
di sanger pa por cubri nos isla aki y e cantidad di habitante 
cu tin na Aruba. Un gesto bunita cu no ta costa nada y ta pa 
salba bida di un otro. Pues, subi www.bloedbankaruba.aw y 
registra di biaha. 


Depues Fabian Werleman, coordinador di Bloedbank a 
felicita tur donante riba nan dia y gradici nan pa semper ta 
cla pa duna sanger no ta importa e ora ni dia. Ademas, ela 
sigui bisa cu e mes a keda sorprendi cu e grupo di donante 


di edad 70 y mas toch ta basta grandi. E ta haya cu esaki 
ta algo increibel y ta di admira cu e grupo aki ta sigui duna 
aunke nan mes ta pensionado caba. Semper ta haci un bon 
checkeo di salud ya cu normalmente no ta tuma donante 
nobo cu tin mas cu 70 aña pero esnan cu ta donante caba 
por sigui duna te ora cu nan yega edad di 75 aña of pa 
motibo di nan salud no por mas. 


Team completo di Bloedbank ta yena di gratitud pa cada 
donacion cu ta ricibi diariamente. Cada gota, cada dona- 
cion ta conta y por salba bida di otro. Pues, masha danki di 
curason na cada donante di sanger pa e aporte impagabel. 


Danki inmenso na tur donante di sanger pe aporte impagabel 


E aña aki Bloedbank tin dedicacion 
special pa donante riba 70 aña! 

MEI 2023 DEN COMPARACION CU 2019 Y 2022 
D 
en luna di mei 2023 nos destinacion a ricibi un total di 
94,385 bishitante “stay-over”. Si compara luna di mei 
2023 cu mei 2019 - cu tabata e ultimo aña normal di turis- 
mo, por mira cu Aruba a recupera 107% di locual a wordo 
ricibi na mei 2019, cu ta indica un crecemento di 7%. 
Si compara mei 2023 cu mei 2022 por wak un recuperacion 
di 103% cu ta indica un crecemento di 3%. 


MERCADONAN Y CATEGORIANAN DI ACOMODACION 
Den mei 2023 83.3% di e total di e bishitantenan “stayover” 
pa Aruba a bishita for di Norte America, 5.2% a bishita for di 
Europa, 8.8% a bishita for di Latino America y 2.8% tawata 
procedente di otro partinan di mundo. 


Mirando e categorianan di acomodacion, den mei 2023 
27.8% di bishitante a keda den hotelnan European Plan, 
19.8% a keda den hotelnan All-Inclusive, 26.7% a keda den 
Timeshare y 25.7% a keda den otro tipo di acomodacion, 
conoci tambe como vacation rentals. 


VACATION RENTALS 
Ta importante pa menciona cu A.T.A. tin acceso na un plata- 
forma unda por wak e cantidad di cas, apartamento y villas 
cu ta wordo uza como vacation rentals como tambe e prijs 
averahe pa anochi, e ocupacion y un calculacion di e entrada 
cu esakinan ta genera. 
Si compara mei 2023 cu mei 2022 por wak cu e prijs averahe 
di e acomodacionnan aki a crece cu 21.1%, for di un prijs 
averahe di $213 pa anochi na mei 2022 pa un prijs averahe 
di $258 na mei 2023. Si compara mei 2023 cu mei 2019, 
por wak cu e prijs averahe di e acomodacionnan aki a crece 
cu 66.5%, for di un prijs averahe di $155 pa anochi na mei 
2019 pa un prijs averahe di $258 na mei 2023. 


Si compara mei 2023 cu mei 2022 por wak cu e ocupacion 
averahe di e acomodacionnan aki a disminui cu 3.1 punto di 
porcentahe, for di un averahe di 52.6% na mei 2022 pa un 
averahe di 49.5% na mei 2023. Si compara mei 2023 cu mei 
2019 por wak cu e ocupacion averahe di e acomodacionnan 
aki a crece cu 5.9 punto di porcentahe, for di un averahe di 
43.6% na mei 2019 pa un averahe di 49.5% na mei 2023. 


Den caso di entrada, si compara mei 2023 cu mei 2022 por 
wak cu e categoria a genera un crecemento den entrada di 


34.0%. Si compara mei 2023 cu mei 2019 por wak cu e 
categoria a genera un crecemento den entrada di 219.1%. 


Vacation Rentals 


2019 
2020 
2021 
2022 
2023 


ADR 
$155.00 
$191.00 
$198.00 
$213.00 
$258.00 


Occupancy 
43.6% 
8.8% 
42.7% 
52.6% 
49.5% 


Revenue 
$4,781,643 
$1,240,814 
$7,491,387 
$11,477,648 
$15,260,356 


Source: A.T.A. (Transparent) 


2023 
Den e prome 5 lunanan di 2023, Aruba a ricibi un total di 
510,033, bishitante “stayover”, esaki ta un crecemento 
di 7.0%, compara cu e prome 5 lunanan di 2019, unda a 
ricibi 476,679 bishitante “stayover”. Si compara e prome 
5 lunanan di 2023 cu e prome 5 lunanan di 2022, por wak 
un crecemento di 19.5%, bayendo for di 426,799 bishitante 
“stayover”pa 510,033 bishitante “stayover”. 
Aruba ta sigui como un di e top destinacionnan cu a recupera 
despues di e pandemia pero mester tene cuenta cu Aruba a 
strategicamente tuma e pasonan corecto pa beneficia opti- 
malmente y exitosamente di e hamber pa biaha durante y 
despues di e pandemia, un fenomeno temporal. Turismo ta 
sigui ta fuerte pa Aruba, y lo regresa na tendencianan mas 
normalisa despues di a mira e efecto post-pandemia.    
  
Pa ricibi A.T.A. su ‘Statistical Monthly Report’ tur luna, por 
contacta Melanie Kelly na m.kelly@aruba.com 


2023 ta un aña fuerte di recuperacion: 


Mei 2023 a mustra di ta mas 
fuerte cu mei 2022 y mei 2019! 

D 
entro di poco nos ta drenta temporada di vakantie gran- 
di y hopi hende lo bay di biahe. Sea pa un vakantie rec- 
reativo, exotico, medico of pa studia. Na momento di bay 
den exterior ta importante pa busca informacion riba e fac- 
tornan di riesgo cu por afecta bo salud of di bo famia na e 
pais cu bo ta bay bishita manera aspecto di clima, haltura, 
higiena, calidad di awa y riesgonan manera entre otro male- 
sanan transmiti pa sangura, malesanan gastrointestinal of 
malesanan respiratorio infeccioso. Ta importante pa bo ta 
informa trempan pa bo por tuma e medidanan di prevencion 
necesario. 


Biaheronan hopi biaha ta confronta problema di salud den 
exterior despues di come alimento contamina. Esaki por 
conduci na sacamento, diarea, dolor di stoma, keintura, 
deshidratacion y asta wordo interna. 


Pa evita un situacion asina Departamento di Salud Publico 
ta conseha pa na momento di come den exterior. 
• Sea critico unda bo ta come, 
no como zomar for di kiosco riba caya 
• Come cuminda cu ta recien cushina y 
no cu a para pa basta rato. 
• No come carni tampoco berdura curu, 
esakinan mester ta bon cushina 
• Laba man bon prome cu come cu awa y 
habon of cu producto cu ta contene alcohol. 
• Bebe awa di boter. 
• Laba fruta cu awa di boter of come preferibel 
frutanan cu bo mes mester casca. 


Otro peliger pa e biahero ta insectonan cu ta transmiti 
malesa. Tin diferente insecto cu ta carga virus of bacteria 
cu por haci hende malo. Pa evita di keda infecta cu malesa 
manera Dengue, Chikungunya, Zika, Malaria of otro. DVG ta 
conseha pa bisti carson largo, blusa of camisa manga largo, 
hunta repelente contra insecto, y tene cuidou pa no wordo 
mordi pa animalnan salvahe. 


Si bo ta sufri di un malesa cronico consulta cu bo dokter 
prome cu bo biaha y si bo ta uza remedi bay cu extra. Ta 
importante pa averigua tempran si e pais cu bo ta bay bishita 
ta exigi pa bo tin cierto vacuna manera e.o Malaria, Yellow 
Fever, COVID of otro. 


Si esaki ta e caso mester tuma contacto cu seccion di 
Malesanan Infeccioso na 5224200 pa un cita. 


a siguridad di bo mes y bo famia no lubida di cera un seguro 
di biahe. Vakantie semper ta dushi y pa mantene asina nos 
mester tuma medidanan di precausion. 


Vakantie Grandi ta den porta 


Proteha bo mes y bo famia na momento di bay di biahe 

M 
inister Glenbert Croes acompaña 
pa Prome Minister Evelyn Wever- 
Croes y miembronan di Parlamento Al- 
vin Molina y Ricky Hoek a bishita Ense- 
ñansa pa Empleo (EPE), pa un recorido 
di e facilidadnan nobo. 


Minister Croes a expresa “cu ta cu orguyo 
nos ta mira e EPE nobo. Enseñansa 
Pa Empleo haya su facilidad y ekip- 
onan nobo pa asina e ta e instrumento 
di capacitacion pa yuda nos traha- 
donan haya un miho oportunidad den e 
mercado laboral actual. Nos hobennan 
y nos Grandinan tambe ta haciendo uzo 
di e oportunidad di cursonan di EPE 
pa nan tambe progreso cu e progreso 
economico cu Aruba ta bibando.” 


E mandatario ta sumamente orguyoso 
di tur e empleadonan y instructornan cu 
ta yuda cu cursonan di dia y anochi pa 
asina acomoda tur esnan interesa den 
recapacita nan mes. Tambe ta gradici 
comunidad completo y organisacionnan 
pa e confiansa cu nan ta pone den EPE 
pa guia nan empleadonan, dunando 
nan e instrumentonan necesario pa por 
sigui crece den nan posicion actual. 


E mandatario a indica di ta contento di 
a haya e oportunidad, como Minister 
di Labor, di tin EPE na su encargo, 
mirando cu nan tabata deliberando si lo 
sigui opera. A logra inverti den un EPE 
cu facilidadnan nobo y sigur hopi mas 
motivacion di empleadonan pa brinda 
cursonan pa tur trahado cu kier avansa 
den nan carera. 


“Mi kier encurasha tur esnan cu ta 
desea di tin un miho trabou, of esnan 
cu ta desea di avansa den nan trabou 
actual pa bin inscribi na EPE pa asina 
nan por sigui e cursonan necesario 
pa por cumpli cu nan deseo di tin un 
miho futuro” Minister Croes a termina 
bisando. 


Minister Glenbert Croes: 


Nos ta impresiona cu e facilidadnan nobo di EPE 

A 
rtista internacional Arico cono- 
ci tambe como e Astronauta tele- 
patico biahero cu ta translada descu- 
brimentonan entre soñonan den real- 
idad, atrabes di pinturanan, sculptura 
y instalacion nan immersivo. E emfasis 
di su obranan ta pa crea reflexionnan 
di fuentenan organico fuera di tem- 
po y realidad manera nos ta custum- 
bra di dje. ONEIROS ta consisti di tres 
tipo di experiencia: Pinturanan cual ta 
reflexion di panorama di memoria en- 
tre vision y soñona, sculpturan repre- 
sentando flora celestial, y un toren im- 
mersivo cu ta diseña pa hiba e publi- 
co bishitante atraves di un experiencia 
multi-sensorial. 


For di e deseo pa trece e comunidad 
mas cerca di arte, ONEIROS ta emiti un 
sensacion di un union sagrado produci 
pa elementonan di naturalesa mes. E 
forsa y calidad indispensabel di natura- 
lesa cu constantemente ta keda renoba 
su mes, guiando e creacion y permi- 
tiendo su persona pa convivi e vision 
amplio aki cu mundo henter. Inclusion 
di e mundo di soñonan ta cu e inten- 
cion pa ta e catalysis di bienestar, 
como si fuera ta un redescubrimento 
di memoria infantil re-enforsando un 
sensacion inigualabel. Creando pues 
avenidanan di reflexion profundo pa cu 
nos nificacion di nos bida riba e mundo 
aki. 


Durante e creacion di su segundo 
mural na Aruba, a nace e colleccion 
nobo Spelunca, unda cu e ta mani- 
festa su experiencianan cu e Isla ariba 
canvas, specificamente expresando e 
sensacion maestral cu ela sinti durante 
su bishita na e cueba di Guadirikiri. E 
energia magico y mistico cu e cuebanan 
ta emiti, expresa atraves di su perspec- 
tiva y toque cosmico. Nabegando entre 
diferente profundidad di blauw, berde 
oro. E prome pintura di e serie aki ta 


residenciando riba e isla y ta en espera 
pa asina por complementa y embeyece 
bo coleccion. 


E instalacion di ONEIROS reciente- 
mente a ser exhibi como obra satelital 
na e conocedo Art Basel Miami 2022 
y al momento ta instala na Montreal 
Canada. Cu su raiznan expandiendo 
awo na Aruba, expandiendo su hori- 
zonte y fuente di inspiracion. Creando 


conscientisacion di nos naturalesa y 
su beyesa mas aun e importancia di su 
proteccion, preservacion y regenera- 
cion. 


Pa mas informacion encuanto e 
artista of “Spelunca Uno” por bishita: 
https://aricote.com/collections/ 
oneiros/products/oneiros-spelunca-i 
Of por yama libremente 
na +12975631988 


Artista Canades incorporando elementonan di Aruba 
y su naturalesa den e escena di Arte Contemporaneo 

S 
iman pasa diahuebs, a tuma luga e di tres seccion di 
Conferencia di Prensa Hubenil 2023, Periodista pa un 
Dia. E biaha aki, e periodista invita ta señora Alejandra Fore- 
ro di TeleAruba. Desde 2011, Alejandra ta forma parti di 
nos comunidad y a traha pa radio y television local. Actual- 
mente, Alejandra ta traha na nos planta di Television Nacio- 
nal TeleAruba den su programa Primera Plana con Alejandra 
Forero, como periodista y presentadora. 


Señora Alejandra pa cuminsa, a felicita Gobierno y Prome 
Minister Evelyn Wever-Croes pa e programa interesante 
y importante, ‘Periodista pa un Dia’. Esaki, Alejandra a 
remarca, ta habri espacio tanto pa nos muchanan siña mas 
di e trabou di periodismo como e trabou di Gobierno y den e 
caso aki tambe, e trabou di Prome Minister. 


Manera e 6 muchanan, Alejandra a haya e oportunidad pa 
dirigi su mes na Prome Minister remarcando cu, door cu 
Aruba tin su prome Prome Minister femenino den historia di 
Aruba, esaki sigur ta algo cu ta podera y incentiva muchanan 
muhe, y ta inspira nan pa nan tambe desea di bira e ‘MinPres’ 
di nos pais. 


Prome Minister a gradici Alejandra pa su palabranan y a 
expresa cu ta cu gran honor e ta ocupa e funcion di ta e 
Prome Minister di nos pais y tin e speransa di ta inspira tur 
hende muhe riba nos pais, muchanan chikito te adultonan, 
cu kico cu nan propone nan mes, nan por logra. “No laga niun 
hende bisa bo cu bo no por logra pasobra bo ta un hende 
muhe of un mucha muhe. Ami ta kere den e balansa. Mi ta 
kere cu e hende muhenan tin mester di hende homber pa 
engrandece nos pais mescos cu e hende homber mester di e 
hende muhe pa haci nos pais mas fuerte. Hunto nos mester 
logr’e. Pero no tin nada cu nos no por logra simplemente 
pasobra nos ta hende muhe”, Prome Minsiter a remarca. 


Esaki, Prome Minister a enfatisa, ta conta pa tur cos, den 
estudio, trabou y tur otro situacionnan dificil of facil. “Mi ta 
spera cu realmente mi por inspira hende muhe y muchanan 
muhe den esaki. E funcion ta bin cu su responsabilidadnan 
y como hende muhe, mester percura pa tur cos bay bon pa 
niun hende bisa cu hende muhe no por haci e trabou aki”, 
Prome Minsiter a enfatisa. 


Prome Minister ta gradici tur esnan cu a haci ‘Periodista pa 
un Dia’ posibel y un exito. Danki tambe na Alejandra Forero 
pa su tempo pa splica nos muchanan mas di e trabou aki. 
Danki na e mayornan pa permiti nan yiunan participa y danki 
special na nos muchanan cu a participa. 


Riba remarce di señora Alejandra Forero durante Conferencia di Prensa Hubenil 2023 


Prome Minister a expresa di ta un gran honor pa inspira 
muchanan muhe pa nan desea di bira Prome Minister di nos pais 

D 
ia 14 di juni ultimo, tabata Dia Mundial di e Donante di Sanger. Meta di 
e dia ta pa conscientisa comunidad di e importancia di duna sanger, 
cu ta algo asina necesario y di vital importancia. Nos tur conoce un hende 
cu pa un of otro motibo a haya nan mes den un situacion cu nan tin mes- 
ter di sanger. 
Nos por a compronde di Sr. Fabian Werleman di Stichting Bloedbank 
Aruba, cu den e ultimo tempo e cantidad di donante di sanger a bira 
menos. Tambe, Bloedbank Aruba a informa cu e donantenan ta birando 
mas grandi. Bloedbank Aruba kier trece un cambio door di encurasha mas 
hoben cu ta desea di haci acto nobel aki pa yuda otro hende door di bira 
un donante. 
Actualmente, Aruba ta conta cu alrededor di 1400 donante cu tres pa 
cuater biaha pa aña pa duna sanger. Mi mes tin mas di diesdos aña ta duna 
sanger y cada bes e ta yena mi di satisfaccion pa por yuda un biaha mas 
y salba un bida. Mi ta encurasha comunidad di Aruba specialmente nos 
hobennan pa bira un donante. Pa mas informacion por bishita Bloedbank 
Aruba. 


E 
curso Finansas den mi Hogar a start na districto di Sava- 
neta. Durante 4 siman cada participante lo ricibi e guia 
y conocemento pa tuma decisionnan financiero cu impacto 
positivo riba nan bienestar. Banda di ricibi e material nece- 
sario manera entre otro pen, etui y un calculator, cada par- 
ticipante lo ricibi tambe un certificado di participacion. E 
curso aki ta ser ofreci completamente gratis. 


Educacion financiero no ta un luho, pero un necesidad. 
Sondeo di Banco Central di Aruba ta mustra un desaroyo 


preocupante: di cada 10 hogar, 3 hogar ta gasta mas di nan 
entrada tur luna. Esaki ta nifica cu tin hogarnan riba nos isla 
cu cada luna tin e reto di cumpli cu tur necesidad y respon- 
sabilidad financiero manera e.o. gasto pa vivienda, cuminda, 
y prestamonan personal. 


Pa duna un apoyo na nos ciudadanonan riba maneho di 
finansa, minister Geoffrey Wever hunto cu Fundacion Plan 
di Bida a organisa e curso Finansas den mi Hogar den 
tur districto di Aruba. Despues di Paradera, San Nicolas, 
Oranjestad awor ta districto di Savaneta su beurt. 


Den e prome sesion a enfoca riba con por ta efectivo den 
cas door di wak con por spaar y cumpra sin emocion. Cu 
subida di prijsnan internacional di productonan cu ta afecta 
e prijsnan di nos productonan ta importante cumpra consci- 
ente y crea e espacio pa spaar aunke ta un tiki. Esaki por 
contribui na sea mas consciente di e balor di cada florin. 


“E interes demostra di nos ciudadanonan ta mustra cu ta 
hopi importante pa gobierno facilita e guia y conocemento 
na nos ciudadanonan y asina duna un contribucion impor- 
tante na desaroyo personal di cada uno y nos pais”, segun 
Minister Geoffrey Wever. 


Minister Geoffrey Wever ta desea cada participante hopi 
exito durante e diferente sesionnan cu lo trata topiconan 
cu lo contribui sin duda na un maneho responsabel di nos 
cartera. 


Parlamentario Alvin Molina (MEP): 
Bira donante, 
scapa un bida 


Minister Geoffrey Wever: 


Curso Finansas den mi Hogar a yega Savaneta 

P 
rome Minister Evelyn Wever-Croes hun- 
to cu Minister di Labor Glenbert Croes 
y miembronan di Parlamento Alvin Molina 
y Ricky Hoek a bishita Enseñansa Pa Em- 
pleo (EPE) pa un recorido di e facilidadnan 
nobo. E proyecto aki no ta cla ainda, pero 
por mira caba e joya di proyecto, na unda 
tin varios localidad, cu lo ofrece oportun- 
idad na un cantidad grandi di alumno pa 
sigui diferente curso. 


Prome Minister a indica cu tin dos klas 
basta particular. Un di e localidadnan ta 
ofrece curso di bartender, y por a mira e 
muchanan di muchila creativo cu ta bishi- 
tando EPE na mesun momento, trahando 
“mocktails” cu ta un cocktail sin alcohol. 
E ta bunita pa wak e muchanan special aki 
cu talbes no tin e capacidad pa siña otro 
cos, por mustra nan habilidad di por traha 
den area di bartending. Esaki sigur ta di 
aplaudi, ya cu EPE no t’ey pa sirbi esnan cu 
kier un mihor trabou so, sino ta sirbi comu- 
nidad den su totalidad. E otro localidad ta 
pa esnan interesa den e area di casino, na 
unda tin diferente mesanan disponibel pa e 
alumnonan por practica e ofishi di “casino 
dealer” di biaha. 


E proyecto aki sigur ta uno di gran beneficio 
pa comunidad, specialmente den e momen- 
tonan aki cu Aruba ta den pleno recuper- 
acion. Tin hopi necesidad y demanda pa 
trahado, y aki sigur ta ofrece diferente curso 
necesario pa yuda esnan cu ta interesa pa 
avansa den nan trabou actual of esnan cu 
kier cuminsa den un area di trabou nobo. 


“Mi ta gradici Minister Glenbert Croes pa 
su vision y determinacion pa “upgrade” e 
facilidadnan di EPE. Tambe, un pabien na 
tur esnan cu ta traha na EPE y cu a haci 
e proyecto aki posibel. Nos lo keda warda 
ansiosamente pa ora e facilidadnan aki 
habri oficialmente” Prome Minister a 
expresa. 


Prome Minister Evelyn Wever-Croes: 


EPE cu mas oportunidad pa comunidad 


Pronto lo habri oficialmente e facilidadnan nobo pa brinda mas posibilidad pa e mercado laboral 

E 
duCampus ta un di e scolnan cu a resulta ganado di e 
fondo di Edutech cual ta e proyecto di gobierno y Futu- 
ra pa promove innovacion den enseñansa. Amber Sybesma 
Lead Content Curator na EduCampus a splica locual cu e 
scol ta haciendo cu e fondonan ricibi. 


Algun siman pasa EduCampus a haya nan ‘modular space’ 
y awo ta bezig ta hinca tur e articulonan aden. Señora 
Sybesma a splica cu den esaki lo kier crea un Makerspace 
pa e muchanan tin un espacio pa nan crea y experencia 
e proceso di diseño. No solamente diseño di moda, pero 
tur tipo di diseño y pa nan tin un “immersive experience”. 
Ademas, kier yena e espacio cu diferente articulo innovador 
pa e muchanan trece tur nan miho ideanan na bida creando 


nan prototipo y asina nan lo pasa den tur e fasenan cu tin 
ora cu ta crea un diseño. 
Tur esaki ta posibel a traves di e fondonan cu a ricibi a traves 
di e proyecto Edutech di gobierno y Futura. 


Amber Sybesma Lead Content Curator EduCampus: 


Educampus ta creando un makerspace pa 
muchanan tin espacio creativo pa siña 


D 
elegacion di Aruba, bou di encargo di Minister-Presi- 
dent di Aruba señora Evelyn Wever-Croes y lidera door 
di Minister Plenipotenciario di Aruba, señor Ady Thijsen, ta 
participando na diferente reunion strategico den cuadro di 
Aruba su trayecto di recuperacion. Asina e biaha aki a reuni 
cu expertonan di ‘Instituut voor Publieke Economie’ e asi- 
na yama ‘denktank’ independiente. E instituto ta encarga cu 
duna conseho riba diferente tema manera maneho econom- 
ico y maneho di presupuesto. 


Den cuadro di su recuperacion e tema di maneho financiero 
ta esencial pa Aruba su recuperacion. Adicionalemente por 
indica cu e meta di e instituto aki ta pa haci temanan finan- 
ciero compleha, accesibel y transparente pa publico y pa 
asina contribui na e conocemento colectivo di e tema aki. 


Durante e reunion fructifero aki den presencia di director di 
Departamento di Finansa di Aruba, señor Derrick Werleman 
como tambe representante di Tijdelijke Werkorganisatie 
Aruba, señora Indra Zaandam, a para keto na diferente 
tema crucial relaciona cu maneho financiero. Den e caso aki 
a papia extensamente riba tema di supervision financiero y 
metodonan cu ta wordo aplica den contexto Europeo. Asina 
a papia di importancia di analisis solido y integral ora ta 
ehecuta supervision financiero como tambe e importancia 


di un enfoke amplio cu ta inclui crecemento economico. 


A para keto na e retonan cu estadonan chikito manera Aruba 
ta experiencia ora ta trata e tema financiero y importancia di 
aplica un acercamento na midi pa cu estadonan chikito. Es 
decir cualkier tema financiero lo mester wordo acerca for di 
e contexto aki pa por ta exitoso y efectivo. E delegacion di 
Aruba ta sumamente gradicido di por a intercambia punto di 
bista y lo sigui aplica e conocemento. 


Prome Minister ta gradici e delegacion di Aruba pa e 
trabounan cu nan ta bin ta haciendo den cuadro di e recu- 
peracion di Aruba despues di e crisis di e pandemia y ta 
desea nan forsa pa continua cu e trabounan pa realisa e 
metanan cu exito. 


Lidera door di Minister Plenipotenciario di Aruba, señor Ady Thijsen 


Delegacion di Aruba ta reuni cu ‘Insituut voor Publieke Economie’ 

WILLEMSTAD - Dia 5 di juni ultimo 6 miembro di un famia 
a demanda dos famia pa sali for di e cas cu nan tata difunto 
a laga como herencia pero nan a dal den duro. 
Un caso di 6 contra 2 anto. 


Pero loke e grupo di 6 a haya tabata un factura di 2500 florin 
di gasto legal cu hues a ordena grupo di 6 paga pasobra e 
dos hendenan a caba di paga e cas dia bieu caba. 
E grupo di 6 cu a demanda e dos otro famianan a contrata 
mr. Larmonie como abogado. 


E duo cu nan kier a saca for di e casnan/apartamento a 
contrata abogado mr. M.O. Gomes. 
Hues no tabatin mester di masha tempo pa yega na su 
conclusion cu no por saca e dos otro famianan for di cas 
pasobra nan a bira doño foi dia nan a caba di paga e cas na 
huurkoop. 
E grupo di 6 te unico herederonan dje difunto kende a muri 
27 di april 2019. 


Na bida el a alkila e cas/apartamentonan na Souax cu dos 
otro hende y nan famia. 
E difunto tabata alkila e dos casnan a rason di 700 florin pa 
luna a base di palabracion di huurkoop. 


E yiunan a demanda e dos hendenan cu ta alkila e dos apar- 
tamentonan pasobra foi dia e doño a muri nan no a paga 
mas. Supuestamente nan lo a crea un debe di 50.400 (imag- 
inario) florin pero e herederonan no kier cen sino nan kier pe 
hendenan sali for di e apartamentonan. 
E inkilinonan a splica hues cu nan a paga e difunto 80.000 
florin foi tempo e tabata na bida basa riba un areglo verbal. 


Nan a paga 2100 florin den un tiro y despues na quota di 
700 florin pa luna. 


Basicamente e caso a caba na fabor dje dos hendenan cu 
tabatin areglo di huurkoop y hues a condena e grupo di 6 pa 
nan paga e gastonan dje caso. 


Den caso multimiyonario 


Difunto di 100 aña registra ainda como director na KvK! 


WILLEMSTAD - Revisando resultado 
di un caso civil den cual huesnan di 
Corte di Husticia a dikta sentencia dos 
siman pasa, e caso a capta nos aten- 
cion pa varios motibo. Un di nan ta pa 
e hecho cu ta trata di dos empresa di 
gran embergadura den nos comunidad. 
Y un otro ta pe e hecho cu ta sumanan 
miyonario tabata den wega pa ambos 
empresa. 


Pero loke tambe a hala nos atencion 
poderosamente ta pa un detaye minus- 
culo pero di aspecto historico grandi 
como cu un dje protagonistanan na 
distancia, na bida tabatin un carera 
ilustre como lider politico y hasta 
prome minister di Antia. 


Ta trata aki di difunto Juan Miguel 
Gregorio Evertsz kende si e tabata na 
bida ainda, lo a cumpli 100 aña dia 8 di 
maart ultimo. Na Camara di Comercio 
te ainda no a raya su nomber como 


Managing Director. E detaye a surgi a 
rais di e litigio entre World Trade Center 
Curacao N.V. contra Caribbean Medical 
University B.V. Ata e descripcion copy 
conform. 


E CASO MES MES 
Dia 22 di november 2021 WTC a apela 
un veredicto den e caso contra CMU. 
WTC ta alkila espacio den e edificio na 
Piscadera cu CMU como universidad 
y vivienda pa nan studiantenan. Dado 
momento e dos partidonan a haya dife- 
rencia di opinion tocante un suma di 


3.265.008 florin te cu april 2013. 
Dado momento WTC a pidi pa por pone 
beslag riba un suma di 7 miyon florin di 
e universidad. 
Dado momento huicio sano a prevalece 
y partidonan a yega un acuerdo ken 
debe otro cuanto cen. 
Despues a bin acerca cu Aqualectra a 
cobra WTC mas cu 5,5 miyon florin pa 
awa y coriente cu no a registra, pasobra 
a haci chanchuyo cu e meternan. 


A bin un paro na e ‘tira y hala’ entre 
e dos partidonan dia e Universidad a 
sali for di WTC. E final sinembargo 
no por a bay na pas pasobra hasta 
despues cu nan a termina nan relacion 
e acusacionnan mutuo a sigui. WTC 
kier a cobra CMU, pasobra nan a laga 
e espacio den condicion teribel pero e 
acta di prueba tabata yen di omision. 


Y asina a yega un fin na e bataya di 
titanes pa montantenan miyonario. 


Cas tabata paga na Huurkoop: 


Herederonan kier a saca dos famia for di cas cu nan a paga 

Fortaleza pa Famia 


DEN e buki di Proverbionan capitulo 10:22 ta para skirbi: Ta e bendicion di Dios ta haci rico, y E no ta agrega tristesa na 
dje. Tin hopi hende cu ta rico, pero nan bida ta miserabel, nan no tin pas y nan no tin trankilidad, hopi dificultad pa drumi 
anochi pasobra nan rikesa no a bini for di e fuente corecto. 


P’esey mes e palabra di Dios ta bisa pa no envidia e malvado, esaki ta un palabra specialmente pa e hobennan, kende hopi 
biaha ta mira un hende rico y ta cuminsa papia y bisa mi kier ta manera tal y tal persona e tin hopi placa y e no tin nada 
di preocupa cune. 


Hopi biaha e persona rico ey ta desea di ta simpel pa asina e por bay beach ora cu e kier, cana den mondi sin miedo, sali 
di su cas anochi sin preocupacion etc. 
Den e mundo tin hopi engaño y hopi ta bruhando emocion cu bendicion. 


Na prome luga tene esaki bon na cuenta: 
* Si bo tin di haya algo bao di man e no ta un bendicion e ta un corupcion. 
* Si bo tin di kibra matrimonio y famia di hende pa bo busca bo felicidad e no ta bendicion. 
* Nada horta of haya den forma di triki of falsedad no ta un bendicion. 
* Si bo tin cu mete cu bruheria of santeria y scuridad pa yega na placa e no ta un bendicion 
* Si bo tin di bende bo curpa pa yega na placa e no ta un bendicion e ta prostitucion. 
* Si bo tin di rechasa Dios di un of otro forma, pa bo yega na placa e no ta un bendicion. 
* Si bo tin di traiciona un hende pa e perde su bida pa abo keda bon para e no ta un bendicion. 
* Si bo tin di gaña pa bo keda bon cu hende, mientras otro ta sali perhudica e no ta un bendicion. 


*** Bendicion di Dios semper ta siña hende warda riba Dios. 


*** Bendicion di Dios nunca ta bay contra di e palabra di Dios. 


*** Bendicion di Dios ta pa tur hende cu ta busca Dios di henter nan curason. 


*** Bendicion di Dios ta bini di Dios mes y semper ta na tempo. 


P’esey ora bo pidi Dios algo specialmente ora un persona ta bay casa, e mester warda riba Dios, pasobra mescos cu Dios 
sa bo deseo, diabel tambe sa bo deseo, y diabel ta pura pa mustra bo algo cu ta lombra, cu ta den yugo desigual cu por 
bruha henter bo bida, pasobra bo no a warda. 


Bendicion di Dios ta bini door di Fe , trabao duro, esfuerso y perseverancia, gracia y fabor di Dios, pasobra Dios sa ken 
merece. 
Ora Dios kier bendiciona un persona, no tin nada na mundo pa strobe di ricibi su bendicion. 
Wak bon den cuanto cos Hose yiu di Jacob a pasa aden, toch Dios a cumpli su proposito den dje. 
Semper ora Dios kier bendiciona un hende, oposicion ta lanta, pasobra no ta tur hende por celebra victoria di nan prohimo. 
Bendicion di Dios semper ta trece pas, Bendicion di Dios semper lo wordo bon y corectamente reparti. 


No sea gaña, mi rumannan stima, Tur bon regalo y tur don perfecto, ta for di ariba, y a baha for di e Tata di luznan, cerca 
kende no tin variacion, ni sombra di cambio (Santiago 1:16-17). 


No bruha bendicion di Dios cu emocion no laga ningun hende gaña boso. 


Sinceramente, Pastor Marcel Balootje 


Bendicion di Dios, no ta trece dolor di cabes hunto cune 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. - Salmo: 23 


Nos ta anuncia fayecimento di: 
Thomasina Theodora 
Limonier-Croes 
*01-04-1932 - †16-06-2023 


Acto di entiero lo wordo anuncia despues. 


De heer is mijn Herder 
De mens wigt maar God beslist 
Zie ik sta aan de deur en ik klop. 


Hierbij maken wij bekend van het overlijden van 
onze vader, grootvader, overgrootvader: 
James C. J. Williams 
“Mooi Boy Dadda” 
*22-12-1915 - †19-06-2023 


Dag en tijdstip van afscheid wordt later 
aangekondigd 


Laga tur locual cu ta spera mi ta Bunita 
Laga tur locual cu mi encontra 
na caminda ta Bunita 
Laga tur locual cu ta rondonami ta Bunita 
Y laga esakinan termina den tur Bunitesa 
Autor: Cado Wever 


Cu inmenso dolor na nos curason nos ta participa 
fayecimento di: 


Sibilina 
Theodosia Tromp 
Mihor conoci como: Dudu of Tanta Ina 
*23-03-1954 - †17-06-2023 


Na number di su 
Mayornan: †Feliz Tromp 
†Carmen Tromp Carrasquero 


Yiunan: Corina Tromp 
Remie Tromp 


Nieto/a nan: 
Angelo Wild & Joseline Maduro & yiunan 
Therans Tromp 
Biorn & Jaella Obispa & yiunan 
Thayrinne Silverio de Jesus & yiunan 


Rumannan: Maria & Antonio Croes y famia 
Cornelio & Elba Tromp y famia 
Andrea Tromp y famia 
†Merita Tromp y famia 
Emelinda Tromp y famia 
Jeannette Tromp 
Estrellita & Trevor Rolle y famia 
Evelinda & Rudy Tromp y famia 
†Anushka Tromp y famia 


Omo stima: Candido Carrasquero y famia 
Acompañante di cas: Merfany Yrausquin 


Demas primo/a nan, tanta nan, iha nan, bisiña 
nan, comer/comper nan, amistad nan & ex colle- 
ga nan di Setar. 


Demas famia: Tromp, Carrasquero, Wild, Obis- 
pa, Silverio de Jesus, Croes, Quandt, Farro, Rolle, 
Dirksz, Werleman, Fuentes, Quandus, Koolman, 
Martha, Todd, Donata, Roza, Kelly, Jacinto, Giel, 
Gomez. 


Ta invita pa acto di entierro cu lo tuma lugar di- 
abierna 23 di juni 2023 na Misa Santa Anna na 
Noord pa 2 or di atardi, response ta cuminsa 4 or. 


Nos ta pidi disculpa si den nos tristeza nos por a 
lubida un of otro famia. 


Gradicimento / Invitacion 


Di profundo di nos curason nos ta gradici 
tur hende cu di un of otro manera a mustra 
atencion, amor y cariño durante bida, 
fayecimento y despedida di nos mama, 
suegra, wela, bisawela, tanta y amiga: 


Sra Vda. Maximina 
Vrolijk-Geerman 
Mihor conocir como Chimina 


Boso muestra di atencion ta di hopi aprecio 
y un gran sosten pa nos. Un danki na un y tur 
cu a manda carchi, krans, whatsapp, email 
y a hasi yamada nan telefonico. 
Un danki special na Dokternan y 
enfermeronan di HOH, Dokter di cas y su 
personal y demas ayudante. 
Tambe na Aurora Funeral Home pa cu su 
bon servicio y atencion. 
Na pastoor Andry pa bunita palabra nan 
& na Eltienne Yarzagaray pa su bunita 
canticanan 


Alabes nos kier invita pa 3 Santo Sacrificio di 
misa cual lo tuma lugar na Misa 
Sta. Filomena na Paradera 
diahuebs 22, diabierna 23 y dialuna 26 di 
juni pa 7or di anochi. 


Bo(so) presencia lo ta altamente aprecia. 


DEN HAAG – Presidente di Corte 
Comun di Husticia mr. Mauritsz de 
Kort a haci un bishita di cortesia na 
Minister Plenipotenciario mr. Ady 
Thijsen. 


De Kort ta na Hulanda pa un bishita 
di trabao y a bishita tambe Minister 
Plenipotenciario di Curaçao Carlson 
Manuel y Minister Plenipotenciario di 
St. Maarten Rene Violenus. 


Durante di su bishita na Arubahuis e 
Presidente di Corte Comun a haci den 
nomber di e “Beheerraad” y directiva 
di Corte Comun di Husticia entrega di 
e relato anual y cuenta anual 2022 na 
Minister Thijsen. 


E tema di e e relato anual y cuenta 
anual ta ‘Novus populus, cogita- 
tiones novas’, cu otro palabra: hende 
nobo, punto di bista nobo. Den bista 
di e mundo moderno sr. De Kort a haci 
entre un forma digital di e documen- 
tonan na e mandatario. 
Minister Thijsen a gradici sr. De Kort 
pa esaki y a bisa cu Aruba keto bay ta 
orguyoso cu un Arubiano ta Presidente 
di Corte Comun di Husticia. 


Potret cortesia di Arubahuis 


Presidente Corte 
Comun a bishita 
Minister Thijsen 


Diaranson, 21 Juni 2023 
AWEMainta 
OBITUARIO 
33 


“Señor ta mi wardador, mi’n tin falta di nada 
Den cunucu di yerba berde e ta ponemi 
sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu dolor na nos curason, nos kier anuncia 
fayecimento di nos ser stima: 


Escolastica 
N. Dania-Maduro 
“Tica” 
*6-12-1947 – †16-06-2023 


Na nomber di su: 
Estimado esposo: Filomeno “Filo” Dania 


Yiunan: 
Jairo y Chariselle Dania 
Shurayma Dania y Denice Kelly 


Nietonan: 
Zhyon Dania y Priscilla Koolman 
Zhyrrick Dania 


Manera Nietonan: 
Sean Toppenberg y famia 
Tyron, Tyriëne, Tyrick Geerman 


Rumannan: 
†Jose y Jacinta Maduro y yiunan 
†Theresita y Brigido Bareño 
Regina y †Pedro Yarzagaray y yiunan 
†Inez Maduro 
Cuñanan: 
Dientje Loefstok-Dania 


Consuegra: Chinda Maduro-Dijkhoff 


Sua y cuñanan den felis memoria 


Amistadnan stima: 
Glenda Koolman y famia 
Mirella Rasmijn y famia 


Demas sobrino- y sobrinanan, ihanan, 
primo- y primanan y conocirnan. 


Demas famianan: 
Maduro, Dania, Lopez, Croes, Bareño, 
Yarzagaray, Werleman, Bislik, Angela, 
Wernet, Thode, Kelly, Sutherland, Colina, 
Geerman, Rietwijk, Silonero, Paris. 


Ta invita pa acto di entiero cual lo tuma 
lugar na Royal Funeral Home diaranson 21 
di juni 2023 di 9’or pa 11’or di mainta. 


Despues lo sali pa Santana Catolico na Sta 
Cruz. 


Condolencia lo tuma lugar na Royal Funeral 
Home diamars 20 di juni 2023 di 7’or pa 9’or 
dia nochi. 


Disculpa nos si den nos tristesa nos por a 
lubida algun famia of conocir. 


Nos ta lamenta cu despues di entiero nos no 
ta ricibi bishita di condolencia na cas. 


Señor ta mi lus i salbashon, 
Di ken lo mi tin miedu? 
Señor ta fortalesa di mi bida, 
Pa ken lo mi tembla? - Salmo 27:1 


Cu inmenso tristeza pero conforme cu boluntad 
di Dios, Nos ta anuncia cu a fayece, 
Eleonora Paskel 
Mihor conoci como Elia 
*13 juli 1936 - †16 juni 2023 


Na nomber di su: 
Yiu: Roque (Gino) y Mary Tromp-Kock 


Nieto y nietanan: 
Richella Tromp (Hulanda) 
Marcel Tromp 
Ginouska Tromp 


Manera nieto: Jean-Pierre Tromp 


Bisanieta y bisanietonan 


Rumannan: †Marianita (Chichi) y †Jose 
Heronimo-Paskel y famia 
Sevilla (Chibin) Paskel y compañe Henny van 
Oeveren 
†Aura y † Alexandro Tromp-Paskel y famia 
†Theodora (Dora) y †Dominico Henriquez-Paskel 
y famia 
†Alberto (Betty) y Faustina Paskel-Tromp y famia 
Loreto (Lulu) y Emma Paskel-Geerman y famia 
Amanda y † Pablo Flemming-Paskel y famia 
Judy (Eta) y Hans van der Wielen-Paskel y famia 
(Costa Rica) 
Maria (Heddy) y Albert Matos-Paskel y famia 
(Costa Rica) 
†Lawrence (Ronny) y Elisabeth Paskel-Robles de 
Medina y famia 


Sobrino y sobrinanan, primo y primanan, ihanan, 
comer y compernan 


Ta invita pa acto di despedida cual lo tuma lugar 
Diahuebs 22 di Juni 2023 for di 2 pm pa 4 pm na 
Aurora Funeral Home. Acto di cremacion lo tuma 
lugar den seno familiar 


Na lugar di flor of krans Lo tin un box disponibel 
pa hasi un donacion pa Huize Maristella lo ta 
altamente aprecia 


Nos ta lamenta cu despues di entiero nos no ta 
ricibi bishita di condolencia na cas 


Nos disculpa si den tristesa nos por a lubida algun 
famia of conocir 


Hesus a bis’é: ‘Mi yiu, bo fe den Mi a cura bo. Bai 
na pas, bo ta cura di bo malesa.’ 
Marko 5:34 


Nos ta anuncia fayecimento di: 


Jacqueline 
Antonieta Laclé 
Mihor conoci como: “Jacky” 
*22-12-1963 - †18-06-2023 


Acto di entiero lo wordo anuncia despues. 


“Dios ta amor... y amor ta Dios, 
maske mi no ta na e mundo aki, tur dia lo mi ta 
banda di boso Curazon, mi por stens di loke Señor 
ta hasi”. - Salmo 33 


Cu dolor na nos curason, nos ta participa 
fayecimento di nos ser stima: 
Ruben D. Dijkhoff 
*19-05-1952 - †17-06-2023 


Esposa: Magali Dijkhoff Correa 
Tata: Antero Dijkhoff 
Mama: †Annie Dijkhoff 


Yiunan: 
Anuska y Hans van Eck 
Nuris y Roberto Gracia 
Daniela Dijkhoff y Arnaldo Fingal 


Nieto(a)nan: 
Chantall y Martijn Monster 
Amanda van Eck 
Marlandi Gracia 
Kirsten van Eck 
Rubiela Gracia 
Abigail Gracia 
Dariela Werleman 
Christian Semerel 


Rumannan: 
Filomena y Janny Boekhoudt † 
Haime y Brigida Dijkhoff 
Doy y Anna Dijkhoff 
Benjamin y Meveline Dijkhoff 
Glenda Boekhoudt † 
Roberto y Marjorie Dijkhoff 
Erica y Vidal Arends 
Tanta: Rosa Trimon 
Omonan: Emilio Dijkhoff na Hulanda 
Octavio Dijkhoff na Hulanda 


Cuñanan: 
Angela Correa 
Asuncion y Lesly Merkies 
Juanita Correa 
Sobrino y Sobrinanan Dijkhoff, Arends, Erasmus, 
Boekhoudt. 
Demas familiar: Dijkhoff, Correa, Boekhoudt, Geerman, 
Ten Houten, Kraai, Meeuwisse, Danies, Trimon, Arends, 
Penja, Yung, De Rooy, v/d Biezen, Donk, Grant, Ter Beek, 
Mohamed 
Nos disculpa si den nos momento di tristesa nos por a 
lubida un ser keri. 
Ta invita demas famia, tur amigo, bisiña, conocirnan, 
pa acto di intierro cual lo tuma lugar diaranson dia 21 
di juni 2023 na Aurora Funeral Home, di 2pm pa 4 pm. 
Despues lo sali pa Santana Catolico na Paradera. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 
Jahaira M.J. 
Webb-Rasmijn 
Mihor conoci como: “Jaja” 
*26-12-1983 - †18-06-2023 


Acto di despedida lo wordo anuncia despues. 


Diaranson, 21 Juni 2023 
OBITUARIO 
34 
AWEMainta 


Mi no a muri, 
ta pesey mi no a bisa ayo. 
Mi a dijes habri mi halanan, 
y bula bai keiro. Boso a keda atras. 
No laga tristesa domina boso. 
Keda uni un cu otro pa mi alma, 
esey lo ta un alegria. 
Recorda mi cu hopi amor. 


Nos ta anuncia fayecimento di: 
Teresita 
Boekhoudt-Arendsz 
Mihor conoci como “Chita” 
*24-08-1933 - †18-06-2023 


Na nomber di su: 
Casa: 
Johan Boekhoudt 


Yiunan: 
Julita Figaroa -Boekhoudt y Mariano Figaroa 
Lucia Boekhoudt 
Olivia Maduro-Boekhoudt y Roque Maduro 
Paulo Boekhoudt y Jacky Boekhoudt- 
Maduro 
Jacqueline Boekhoudt y Bertrando Thiel 


Ruman: 
Sabina v/d Linden-Arendsz 


Nieto(a)nan: 
Lilian y famia 
Lidiënne y famia na Hulanda 
Giovanni na Hulanda 
Derwin y famia na Hulanda 
Andy y famia na Hulanda 
Julie y famia na Hulanda 
Paulo y famia 
Mibelle y famia 
Jean Louis y famia 
Christel 
Melanie 
Sobrino y sobrinanan 


Demas famia: 
Boekhoudt, Arendsz, Figaroa, Maduro, Thiel, 
v/d Linden, Wolff, Clement, Monster, de Wit, 
Emanuelson, Ridderstaat, Gonzales, Lampe, 
Hoeverts, Loefstop 


Nos disculpa si nos a lubida algun famia den 
nos tristesa. 


Acto di entiero lo tuma lugar diahuebs 22 di 
juni 2023 di 2’or pa 4’or di atardi na Misa Sta 
Filomena na Paradera. 
Despues ta sali pa Santana Catolico na 
Paradera. 


Nos ta lamenta cu no ta ricibi bishita di 
condolencia despues di entiero na cas. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu inmenso tristeza nos ta anuncia fayecimento di: 


Luis Esteban Geerman 
Mihor conoci como 
‘’Luchi, Lucho, omo Lucho’’ 
*26-12-1963- +18-06-2023 


Na nomber di su: 
Mayor nan: 
†Leoncio “Joonchi” 
†Enriqueta “Riketa” Geerman 


Esposa: Jennely E. Geerman-Britten 


Suegra y suegro: 
† Reinaldo “Nadi” 
† Marcela “Chela” Britten-Webb 


Yiunan: 
Raymond Geerman y Andrea Estrada Sanchéz 
Jeumar y Betsimar Geerman Avila Ojeda 
Janella Geerman y Jeancarl Franken 


Manera su yiunan: 
Harold Gibbs 
Mireya Wernet 
Alberto Groeneveld 


Nieto: Christian Geerman 


Nieto sin dolor: Matthew Wernet 


Rumannan: 
†Felix “Milo” y Rhona Geerman-Dabian 
†Jacobo y †Selpha Geerman-Croes famia 
Lucia y Roly Croeze y famia 
† Maria Salome Geerman 
Pedro y Linda Geerman de Fino y famia 
†Henry Geerman y famia 
†Rubeta y †Jossy Quandus y famia 
† Sita y †Jani Maduro y famia 
Carlo Geerman 
Avilia y Ronny Ridderstaat y famia 
Christina Geerman 


Swa y cuñanan: 
†Constatino y Rosita Britten- de Cuba y famia 
Wilfrido y Solimar Britten-Velasco y famia 
Omirna Britten y Johnny Schmidt y famia 
†Reinaldo Britten y yiu nan 
Dylia y Junior Panneflek y famia 


Tanta y omo nan: 
Jacinta Geerman y famia, Juan Maduro y famia, 
Chichi Tromp-Rasmijn y famia, Maiky Rasmijn y famia, 
Dianna Nicolaas-Rasmijn y famia. 


Ihanan: 
Gianny Maduro, Richella Orman, Derick Britten 


Amigonan di cas: 
Richard Kelly y famia, Rubencito Boekhoudt y famia, 
Roger Pimentel y famia, Alberto Avila Ojeda y famia, 
Richard da Silva y famia 


Primo stima: Albert “Al” Maduro y famia. 


Sobrina (o) nan,prima(o) nan, amiga (o) nan, colega 
nan di Biblioteca Nacional Aruba y demas famia 
Geerman, Britten, Maduro, Ridderstaat, Tromp, 
Nicolaas, Rasmijn, Quandus, Croeze, Damian, de Fino, 
Croes, Angela, Panneflek, Schmidt, Webb, Boekhoudt, 
Everon, Flemming, Pontilius, Wolff, Wernet, Farro, Rojer. 


Si den nos tristesa nos por a lubida un of mas famia nos 
disculpa. 


Condolencia lo tuma lugar na Aurora Funeral Home 
Diasabra 24 di juni 2023 di 7’or pa 9’or dia nochi. 


Ta invita pa acto di entiero cual lo tuma lugar na Misa 
Sta. Filomenana Paradera Dialuna 26 di juni 2023 di 
2’or pa 4’or di atardi y despues lo sali pa Santana 
Catolico na Paradera 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Cu inmenso tristeza nos ta anuncia fayecimento di: 


Raul R.R. Schwengle 
*11-02-1969- † 18-06-2023 


Na nomber di su: 
Esposa: 
Iraida Schwengle – Croes 


Yuinan: 
Staicey Schwengle & Jerryk Agunbero 
Shaydee Schwengle & Jonathan Bishop 
Jordy Croes 


Manera yuinan: 
Marckson Castro, Richnella Wester, Jerrylaine Britten, 
Randall Geerman 


Nietanan: Leah-Sophia Agunbero, Zoëlla Bishop 


Manera nietanan: Sarah Castro, Lea Bruges 


Mayornan: †Emilio (Chomy) y Aura Schwengle- 
Fingal 


Rumannan: 
Theolindo (Theo) y Jacqueline Schwengle-Erasmus 
y famia 


Suegro y Suegra: 
Candido y Rosa Croes 


Swa y cuñanan: 
Mirtha Croes y Emercio Navarro y famia 
Astrid Croes y famia 
Francis Croes y Eveline Bonilla y famia 


Ihanan: 
Reginald Franken, Jayceline Schwengle, 
ShariannMaduro, Jayron Helder 


Amigonan di cas: 
Randolf y Jenny Geerman, Jeremy y TatianaBritten, 
Ruby Koolman y Florence Perez, Jimmy, Sulayka, 
Jianyy Emely Thode, Richard y Joraine Simon, 
Claudia y Alejandro Catano, Militza Garcia y Fritz 
Thompson, Kenneth Rasmijn, Michella Vingal, Judella 
Maduro, Martha y Luciana Guarin, Fany Partidas. 


Bon amigonan: 
Igmar, Roberto, Derrick, Jeff, Toledo, Ricky, Gibi 


Tur sobrino y sobrina nan, primo y prima nan, 
comer y comper nan, bisiñanan, conocirnan na 
Aruba, Curacao, Boneiro, Hulanda, USA, Colombia, 
Venezuela, coleganan di Kooyman ABC y St. 
Maarten, su ex coleganan di Douane Aruba, 
Gianomar, su compañero di Softball, di su team 
Hitmen, Gianomar Hitgirls, Splash Softball team, 
Arvefa Softball team y AMC Unicon Softball team, 
Wildcat Gang, Crazy friends, Boracoco gang, 
Fishing palls, Harley Bikers. 


Y demas famia: Schwengle, Croes, Fingal, Geerman, 
Agunbero, Bishop, Helder, Thode, Rasmijn, , Maduro, 
Werleman, Tromp 


Condolencia lo tuma lugar diahuebs 22 di juni 2023 
di 6:00 pm pa 9:00 pm na Royal Funeral Home, 
Cumana. 


Entiero lo tuma lugar diabierna 23 di juni 2023 di 9:00 
am pa 11:00 am na Misa Imaculada Concepcion 
na Santa Cruz, despues di misa lo despedi di Raul 
den seno familiar y no lo ricibi bishita di condolencia 
na cas. 


Famia ta pidi disculpa si den nos tristesa nos por a 
lubida un famia of conoci. 


